title: Janne Kettunen

text: Kettunen on Saimaan Pallon kasvatti. Kaudella 2010–2011 hän toimi seuran B-nuorten kapteenina. Kettunen voitti B-nuorten I-divisioonan runkosarjassa SaiPan sisäisen piste-, maali- ja syöttöpörssin tehoilla 22+25=47. Kaudella 2011–2012 hän oli B-nuorten SM-karsinnoissa joukkueen paras pistemies ja syöttäjä tehoilla 5+14=19. Kaudella 2012–2013 Kettunen toimi SaiPan A-nuorten varakapteenina. Kaudella 2013–2014 hän oli joukkueen paras syöttäjä ja jakoi sisäisen pistepörssin toisen sijan Adam Zbořilin kanssa. Kaudella 2014–2015 Kettunen toimi SaiPan A-nuorten kapteenina. Hän jakoi kevään 2015 pudotuspeleissä joukkueen sisäisen piste- ja maalipörssin voiton tehoilla 6+2=8.


title: Janne Kettunen

text: Kesäkuussa 2015 Kettunen teki 1+1-vuotisen SM-liigasopimuksen SaiPan kanssa. Lokakuun puolessa välissä seura lainasi hänet kuukauden loppuun asti ulottuneella sopimuksella Mestis-joukkue Rovaniemen Kiekkoon, mutta SaiPa kutsui Kettusen kuitenkin kolmen ottelun jälkeen takaisin ylös ja hän teki liigadebyyttinsä 27. lokakuuta 2015 Tapparaa vastaan. Kettunen sai ottelussa jääaikaa 10.19 minuuttia. Seuraavassa ottelussaan 30. lokakuuta 2015 vieraissa Pelicansia vastaan hän teki liigauransa avausmaalin. Kaikkiaan Kettunen pelasi kauden aikana SM-liigassa seitsemän runkosarjaottelua. Suurimman osan kaudestaan hän pelasi kuitenkin yli-ikäisenä SaiPan A-nuorissa, joiden toiseksi paras maalintekijä ja kolmanneksi paras pistemies Kettunen oli tehoilla 20+18=38. Huhtikuussa 2016 SaiPa käytti hänen sopimuksessaan olleen option ja teki vuoden mittaisen jatkosopimuksen Kettusen kanssa.


title: Janne Kettunen

text: Syyskaudella 2016–2017 Kettunen pelasi SaiPan liigajoukkueessa kolme runkosarja- ja viisi Mestarien liigan ottelua, kunnes marraskuussa 2016 seura lainasi hänet 18. joulukuuta 2016 asti kestäneellä sopimuksella Mestis-joukkue Savonlinnan Pallokerhoon. Joulutauolla Kettusen lainasopimusta jatkettiin kauden loppuun. Hän pelasi siellä 23 ottelua sekä kaksi ottelua myös lainalla myös Suomi-sarjajoukkue Imatran Ketterässä, kunnes siirtotakarajalla Kettunen palasi loppukaudeksi SaiPan vahvuuteen. Taustalla oli joukkueen loukkaantumissuma. Hän pelasi SaiPassa kaikkiaan 14 runkosarjaottelua tehden kolme syöttöpistettä.


title: Janne Kettunen

text: Huhtikuussa 2017 Kettunen teki SaiPan kanssa vuoden mittaisen ja neljän kuukauden koeajan sisältävän jatkosopimuksen. Hän pelasi siellä yhdeksän runkosarjaottelua tehden yhden syöttöpisteen, mutta Kettusen koejakso ei kuitenkaan johtanut jatkosopimukseen ja hän siirtyi lokakuussa loppukauden 2017–2018 kattavalla sopimuksella edellisenä keväänä Mestikseen nousseeseen Imatran Ketterään.


title: Janne Kettunen

text: Kettunen valmistui ylioppilaaksi Kimpisen lukiosta keväällä 2013.


title: Patagonian aavikko

text:
Patagonian aavikko on kuiva tasankoalue eteläisessä Amerikassa, pääosin Argentiinan alueella. Pieni osa aavikkoaluetta sijaitsee myös Chilen alueella. Aavikko on kooltaan noin 670 000 neliökilometriä jolloin se on maailman 7. suurin aavikkoalue.
Aavikkoalue rajoittuu idässä valtamereen ja lännessä Andien vuoristoon.


title: Pesänselvittäjä

text: Pesänselvittäjä on tuomioistuimen määräämä kuolinpesän virallisselvittäjä, jonka tehtävänä on velkojen maksaminen sekä muut tarvittavat toimenpiteet pesän saattamiseksi sellaiseen tilaan, jossa perinnönjako voidaan aloittaa.


title: Pesänselvittäjä

text: Pesänselvittäjän tulee ryhtyä kaikkiin sellaisiin toimiin, jotka ovat tarpeen kuolinpesän selvittämiseksi. Ensimmäisenä tehtävänä pesänselvittäjällä on jäämistöomaisuuden haltuunotto. Tämän jälkeen selvittäjän on maksettava pesän velat ja perittävä saatavat. Pesänselvittäjä on oikeutettu maksamaan pesänselvitysvelkoja pesän varoista päältäpäin selvityksen aikana. Pesänselvittäjä voi myös luovuttaa kuolinpesän konkurssiin, tosin tämä on harvinaista ja tulee kyseeseen lähinnä kun pesällä on realisoitavaa yritysomaisuutta.


title: Pesänselvittäjä

text: Pesänselvittäjä toimii kuolinpesän edustajana kolmatta tahoa vastaan ja toimii kantajana ja vastaajana kuolinpesää koskevissa asioissa. Osakkailla ei ole kelpoisuutta edustaa kuolinpesää silloin, kun pesä on pesänselvittäjän hallinnossa. Kun tuomioistuin on määrännyt pesänselvittäjän selvittämään kuolinpesän, kuolinpesän osakkaat voivat käyttää pesään kuuluvaa omaisuutta vain pesänselvittäjän antaman valtuutuksen nojalla. Pesänselvittäjän tulee pitää tiliä toimenpiteistään, ja hän on korvausvelvollinen pesän osakkaille ja muille selvityksestä riippuvaisille tahoille aiheuttamastaan vahingosta.


title: Pesänselvittäjä

text: Pesänselvittäjä ei ole viranomainen, mutta Suomessa tuomioistuin (käräjäoikeus) määrää pesänselvittäjän toimeensa hakemuksesta, sekä tarvittaessa voi myös erottaa hänet. Poikkeustapauksessa, kuten laajoissa ja monimutkaisissa pesissä, pesänselvittäjiä voi olla useitakin.


title: Pesänselvittäjä

text: Perinnönjakoa ei voi aloittaa ennen kuin pesänselvittäjä ilmoittaa selvityksen päättyneeksi. Perinnönjako itsessään ei kuulu pesänselvittäjän toimivaltaan, vaan toimitusjakoa varten voidaan määrätä erillinen pesänjakaja. Sama henkilö voi olla sekä pesänselvittäjä että -jakajakin. Kun mahdollinen omaisuuden ositus ja perinnönjako on toimitettu sekä tullut lainvoimaiseksi, pesänselvittäjän on luovutettava kullekin osakkaalle tälle perintönä tuleva omaisuus. Pesänselvittäjän toimivalta toisin sanoen jatkuu siihen saakka, kunnes selvittäjän hallinnassa oleva pesän omaisuus on luovutettu perinnön saaville osakkaille.


title: Pesänselvittäjä

text: Omaisuuden ositusta varten pesänselvittäjää ei voi määrätä.


title: Pesänselvittäjä

text: Pesänselvittäjää koskevat lain säännökset löytyvät perintökaaresta, sen 19. luvusta.


title: Johan Anders Murto

text: Johan (Hannes) Anders Murto (6. tammikuuta 1884 Oulu – 6. syyskuuta 1943 Helsinki) oli suomalainen lääkäri ja valtion seerumilaboratorion ja Pasteur-laitoksen johtaja.


title: Johan Anders Murto

text: Murron vanhemmat olivat kelloseppä Anders Murto ja Maria Kaakinen. Hän pääsi ylioppilaaksi Oulun lyseosta vuonna 1905 ja hän valmistui Helsingin yliopistosta lääketieteen kandidaatiksi 1909, lisensiaatiksi 1912 ja tohtoriksi 1914. Murto toimi valtion seerumilaboratoriossa amanuenssina 1911–1912 ja assistenttina 1913–1916. Hän oli seerumilaboratorion ja Pasteur-laitoksen johtajana vuodesta 1916 alkaen. Murto oli Helsingin yliopiston serologian dosenttina 1918-1924 ja Suomalainen Tiedeakatemian jäsenenä vuodesta 1919 alkaen.


title: Johan Anders Murto

text: Nimellä "J. A. Murto":


title: School Days

text: School Days voi tarkoittaa ainakin seuraavia:


title: Kyyros Suomalainen

text: Isak Kyyros Suomalainen (12. syyskuuta 1884 Luvia – 10. toukokuuta 1961) oli suomalainen pankinjohtaja.


title: Kyyros Suomalainen

text: Suomalaisen vanhemmat olivat Isak Viktor Suomalainen ja Kristiina Esko. Hän pääsi ylioppilaaksi vuonna 1900 ja suoritti oikeustutkinnon ja ylemmän hallintotutkinnon 1903. Suomalainen sai varatuomarin arvon 1906.


title: Kyyros Suomalainen

text: Suomalainen oli Oulun läänin varalääninsihteerinä 1905, asianajajana Helsingissä 1907–1909 ja Kansallis-Osake-Pankissa Mikkelin konttorin johtajana 1909–1922, Lahden konttorin johtajana 1922–1930 sekä pankkiylitarkastajana 1931–1933. Hän oli sitten Suomen Maatalous-Osakepankin pääjohtajana 1933–1945.


title: Kyyros Suomalainen

text: Kyyros Suomalainen oli naimisissa 1907–1958 Aino Cecilia Lahdenperän (1882–1958) kanssa.


title: Andrew Copp

text: Andrew Copp (s. 8. heinäkuuta 1994) on yhdysvaltalainen jääkiekkoilija, joka pelaa NHL-seura Winnipeg Jetsissä. Hän on Winnipegin neljännen kierroksen varaus .


title: Andrew Copp

text: Copp pelasi yliopistokiekkoa Michiganissa ja oli viimeisenä vuotenaan myös joukkueen kapteeni. Yhteensä hän teki yliopistourallaan 81 tehopistettä 107 ottelussa. Yhteensä 40 tehdystä maalista 11 syntyi ylivoimalla ja viisi alivoimalla.


title: Andrew Copp

text: Copp lähti yliopiston joukkueesta viimeisenä vuotenaan solmiakseen kolmivuotisen tulokassopimuksen Winnipeg Jetsin kanssa 26. maaliskuuta 2015. Hän pelasi ensimmäisen NHL-pelinsä 11. huhtikuuta, jolloin sai syötön muodossa myös heti ensimmäisen tehopisteensä.


title: Robert L. Whetten

text: Robert L. Whetten (s. 1959) on amerikkalainen fyysikko ja professori. Hän on eräs kansainvälisesti tunnetuimpia molekulaaristen nanorakenteiden sekä nanopartikkelien synteesin ja karakterisoinnin tutkijoita.


title: Robert L. Whetten

text: Robert Whetten on opiskellut State Universityssa ja Cornellin yliopistossa. Väiteltyään tohtoriksi hän työskenteli tutkijana Exxon Corporaten tieteellisessä tutkimuslaboratoriossa. Whetten toimi v:een 1994 professorina Kalifornian yliopistolla Los Angelesissa (UCLA). Sen jälkeen hän toimi vuosina 1994-2012 professorina Georgia Institute of Technologyssa Atlantassa. Hän on työskennellyt myös vierailevana professorina useissa yliopistoissa Sveitsissä, Saksassa ja Ranskassa.


title: Robert L. Whetten

text: Whettenin erikoisalaa tutkijana ovat diskreetti metallurgia ja molekulaarimetallurgia. Hän on tutkinut erilaisten metallinanoklustereiden rakennetta, sidoksia ja niiden pinnan kemiallisia ominaisuuksia. Spektroskopiaa hyödyntäen hän on tutkinut suuria molekyylejä, molekyylien muodostamia klustereita ja useiden klustereiden muodostamia kokonaisuuksia. Whetten on lisäksi tehnyt merkittävää tutkimusta liukoisten fullereenimolekyylien C60 ja niiden johdannaisten synteesissä ja karakterisoinnissa. Hän tutki jo vuonna 1990 fullereenimolekyylien fotofysikaalisia ominaisuuksia. Tutkimuksissaan fullereenien rakenteen selvittämiseksi Whetten on soveltanut optista spektroskopiaa ja massaspektrometriä.


title: Robert L. Whetten

text: Whetten toimi vuosina 2010-2011 Jyväskylän yliopiston kemian laitoksen ja Nanotiedekeskuksen yhteisenä FiDiPro-professorina (). Hän työskenteli yhdessä professori Hannu Häkkisen kanssa. Suomen akatemian rahoittamassa tutkimushankkeessa kemiallisesti stabiloituja, metallisia nanopartikkeleita käsiteltiin (mm. synteesin, karakterisoinnin ja funktionalisoinnin avulla) eri sovelluksiin sopiviksi. Hankkeen päämääränä oli valmistaa nanopartikkeleja, joiden rakenne ja ominaisuudet tunnetaan tarkasti. Käsittelyjen jälkeen partikkelit voidaan suojata erilaisiin kemiallisiin ympäristöihin sopivilla, niin kutsutuilla ligandikerroksilla. Valmiita partikkeleita voidaan käyttää esimerkiksi katalyytteinä, nanomittakaavan ilmaisimina, fotoniikassa, bioleimoina ja molekyylielektroniikassa.


title: Robert L. Whetten

text: Jyväskylän yliopistossa tehtiin vuosina 2010-2011 Whettenin ja Hannu Häkkisen johdolla tutkimusta muutaman nanometrin kokoisilla kultahiukkasilla. Whetten havaitsi ensimmäisenä, että kultananopartikkelien elektronirakenteen kvantittumisesta nanopartikkelille aiheutuvat tietynlaiset optiset ja sähkökemialliset ominaisuudet. Stanfordin yliopisto toimitti vuonna 2010 Jyväskylän yliopistolle Au102-partikkelinäytteitä, jotka Jyväskylän yliopiston fysikaalisen kemian professori Mika Petterssonin johtama tutkimusryhmä analysoi spektroskopian avulla. Whettenin tutkimushankkeessa saavutettiin merkittäviä tuloksia. Tutkimustuloksia hyödynnettiin sittemmin monitieteellisissä (kemia, fysiikka ja biotieteet) jatkotutkimuksissa. Kultananohiukkasilla voidaan esimerkiksi merkitä viruksia ja seurata sitten niiden liikkeitä kudoksissa. Virus on niin pienikokoinen, että sitä ei voi havaita optisilla laitteilla. Siksi se "leimataan". Leimauksessa viruksen pintaan kiinnitetään pieni, 1...3 nanometrin kokoinen kultapartikkeli. Sen jälkeen viruksen pystyy erottamaan elektoronimikroskoopilla. Menetelmää on sovellettu mm. enterovirusten tutkimuksessa. Havainnot auttavat tutkijoita rokotteiden kehittämisessä.


title: Robert L. Whetten

text: Whettenin toimikausi vierailevana professorina päättyi 2011 ja hän palasi takaisin Yhdysvaltoihin. Vuodesta 2012 hän on toiminut kemiallisen fysiikan professorina Texasin yliopiston fysiikan ja astronomian laitoksella San Antoniossa. Hän asuu Mesassa, Arizonassa.


title: FiDiPro

text: FiDiPro-ohjelma () on kansallinen tieteen rahoitusohjelma, jonka tuella suomalaisiin yliopistoihin tai tutkimuslaitoksiin voidaan palkata kansainvälisesti merkittäviä tutkijoita määräajaksi.


title: FiDiPro

text: FiDiPron tarkoituksena on vahvistaa tieteellistä osaamista ja kansainvälistää suomalaista tutkimusjärjestelmää. Ohjelma tähtää myös pitkäaikaiseen kansainväliseen tiedeyhteistyöhön. Hankkeen rahoituksesta vastaavat Suomen Akatemia ja Tekes.


title: FiDiPro

text: FiDiPro-ohjelmassa on kaksi tasoa. Ylempi taso on "FiDiPro Professor". Rahoituksen avulla yliopisto tai tutkimuslaitos voi palkata määräajaksi joko ulkomaalaisen tai pitkään ulkomailla työskennelleen suomalaisen professori-tasoisen tutkijan tekemään tutkimustyötä. FiDiPro-ohjelman kautta huippututkija asettuu ennalta määritettyyn yliopistoon tai tutkimuslaitokseen ja työskentelee määrätyssä tutkimushankkeessa.


title: FiDiPro

text: Ohjelman alempi taso on nimeltään "FiDiPro Fellow". Sen tuella voidaan palkata niin kutsutun post doc-vaiheen ohittanut kokenut tutkija, jolla on tohtorintutkinnon jälkeistä tiedeuraa takanaan vähintään 3-4 vuotta. Tyypillisesti Fellow-ohjelman kautta rekrytoitavat tutkijat ovat nuorempia tutkijoita tai apulaisprofessori-tasoisia tutkijoita.


title: FiDiPro

text: FiDiPro-tutkimusprojektin kesto voi olla 2-5 vuotta. Tutkija voi vuosittain työskennellä puolet ajasta ulkomailla. Hänen on oltava läsnä tutkimusprojektissa vuosittain minimissään neljä kuukautta ja projektin kestoaikana työskenneltävä Suomessa yhteensä vähintään 12 kuukautta.


title: FiDiPro

text: Ensimmäiset FiDiPro-tutkimushankkeet aloitettiin ja professorit nimettiin vuonna 2007. Vuosina 2007-2013 ohjelman kautta Suomessa työskenteli 92 professoria ja 14 tutkijaa.


title: Makropaleontologia

text: Makropaleontologia on paleontologian haara, joka tutkii fossiileja, joiden morfologian ja tunnusomaiset piirteet on useimmiten mahdollista määrittää ilman apuvälineitä.


title: Makropaleontologia

text: Makrofossiilit (eng. "macrofossil") ovat fossiileja, jotka ovat havaittavissa ilman mikroskoopin apua. Toisin kuin mikrofossiileja, niitä on mahdollista tutkia sekä analysoida pitkälti paljaalla silmällä. Useimmat arkeologisilla kaivauksilla tehtävistä fossiililöydöksistä ovat makrofossiileja ja näihin lukeutuvat muun muassa eläinten hampaat ja luut sekä kasvien neulaset, kävyt ja lehdet.


title: Ari Hyytinen

text: Ari Hyytinen (s. 1972) on suomalainen taloustieteilijä. Hän työskentelee professorina Jyväskylän yliopiston kauppakorkeakoulussa ja toimii Yrjö Jahnssonin säätiön tutkimusjohtajana, Eduskunnan pankkivaltuuston neuvonantajana ja Elinkeinoelämän tutkimuslaitoksen Senior Fellow -tehtävässä. Hänen tutkimuksensa käsittelevät muun muassa yrittäjyyttä, pk-yritysten rahoitusta, tuottavuutta ja innovaatioita. Aiemmin Hyytinen on työskennellyt Valtiovarainministeriön taloustieteellisen neuvoston jäsenenä ja suomalaisyritysten taloudellisena neuvonantajana muun muassa tuotehinnoitteluun ja kilpailupolitiikkaan liittyvissä kysymyksissä.


title: Ari Hyytinen

text: Koulutukseltaan Hyytinen on kauppatieteiden tohtori. Hän väitteli tohtoriksi Helsingin kauppakorkeakoulussa vuonna 2001 otsikolla "Essays on Bank Screening and Market Power in Loan Markets".


title: Ari Hyytinen

text: Hyytinen on yksi Akateemisen talousblogin vakiokirjoittajista. Hänen ja Mika Malirannan kirjoittama kirja "Yritysjohdon taloustiede: Yritykset taloudessa ja taloustieteessä" on valintakoekirjana kauppatieteellisen alan yhteisvalinnan valintakokeessa vuonna 2016.


title: Styrbjörn Oskarsson

text: Styrbjörn Oskarsson (s. 26. marraskuuta 1959 Jomala) on entinen suomalainen jalkapalloerotuomari.


title: Styrbjörn Oskarsson

text: Oskarsson aloitti erotuomariuransa II divisioonassa kaudella 1980. Hänet nostettiin tuomaroimaan I divisioonan otteluita jo seuraavana vuonna ja ensimmäistä kertaa SM-sarjan erotuomarina Oskarsson toimi 1983. Pääsarjaurallaan hän tuomitsi yhteensä 100 ottelua vuosina 1983–1994. Hän toimi myös Suomen Cupin finaalin erotuomarina 1993. Oskarsson on toiminut 1990-luvun alussa myös Euroopan jalkapalloliiton UEFA:n kansainvälisenä erotuomarina sekä myöhemmin UEFA:n otteludelegaattina. Ainoan A-maaottelunsa hän tuomitsi huhtikuussa 1994, jolloin Tanska ja Unkari kohtasivat Kööpenhaminassa.


title: Styrbjörn Oskarsson

text: Ahvenanmaan jalkapalloliiton puheenjohtaja Oskarsson oli vuosina 2009–2012. Hän on yksi harvoja suomalaisia erotuomareita, jonka fyysistä koskemattomuutta on ottelun aikana loukattu, kun Oskarssonia 1980-luvulla heitettiin Lahdessa puukengällä.


title: Paleopatologia

text: Paleopatologia (eng. "paleopathology") on muinaisia sairauksia ja niiden kehitystä historian halki tutkiva tieteenala. Paleopatologisten tutkimusten päätavoitteina on selvittää sekä ymmärtää erilaisten tautien historiaa, kuten niiden roolia menneisyyden ihmispopulaatioiden muutoksissa. Tutkimuksissa muun muassa osteologisten löydösten pohjalta kerätyn tiedon avulla pystytään ennustamaan sairauksien mahdollista kehityskulkua nykypopulaatiossa ja vaikutuksia tulevaisuudessa.


title: Harparskog-linja

text: Harparskog-linja oli suomalaisten talvisodan jälkeen 1940–1941 Hangon vuokra-alueen rajalle rakentama kantalinnoitettu pääpuolustusasema. Linja ei ehtinyt täysin valmistua jatkosodan alkuun mennessä eikä sitä käytetty varsinaisissa sotatoimissa Hangon rintamalla. Puolustuslinjan olemassaolo mahdollisti kuitenkin joukkojen siirron Hangon alueelta itään heinä-elokuussa 1941. Linjan rakentamisesta vastasi kapteeni, myöhemmin majuri M. Kuumola. Linja ulottui lännestä Bromarvin Vättlaxissa sijainneesta Vestervikistä itään aina Skärlandetin saaren eteläpuolelle Baggön alueelle saakka.


title: Harparskog-linja

text: Toukokuun lopulla 1941 Harparskog-linjalla oli valmiina 46 betonibunkkeria ja 141 oli rakenteilla. Korsuja oli valmiina 46 ja 13 rakenteilla, tykkiasemia oli valmiina 70 ja 12 rakenteilla ja konekivääripesäkkeitä oli 113 ja 12 rakenteilla. Linjalle oli rakennettu yhteensä 57,8 kilometriä piikkilankaestettä ja 3,8 kilometriä panssarivaunuestettä. Hankoniemen poikki kulki yhtenäinen panssarivaunueste jonka takana olivat taisteluhaudat ja niiden takana taas bunkkerit ja korsut.


title: Harparskog-linja

text: Harparskog-linjan rakenteet ovat säilyneet suurelta osin. Linjan muistomerkki sijaitsee paikassa jossa marsalkka Mannerheim otti 15. joulukuuta 1941 vastaan Hangon rintaman joukkojen ohimarssin. Linjan nimi tulee kylästä, jonka läpi se kulkee.


title: Anna Anthonius

text: Anna Anthonius eli Anna Smirnoff, o.s. "Eskolin" (noin 1882–1924) oli suomalainen sirkuskiertueilla esiintynyt sirkusesiintyjä. Hänet tunnettiin "Urjalan voimanaisena".


title: Anna Anthonius

text: Anna Anthoniuksen pituus oli 175 cm ja hän painoi 120 kiloa. Hän esiintyi voimanumeroissa yhdessä miehensä voimamies Anton Anthoniuksen aik. Smirnoff kanssa eri sirkusseurueissa joista yksi oli "Sirkus Antonio". Vaasasta kotoisin ollut Anton Anthonius perusti voimanumeroihin ja painiin erikoistuneen Sirkus Antonion vuonna 1900. Anna Anthoniuksen mainostettiin olleen Euroopan voimakkain nainen ja mainostekstien mukaan hän kykeni juoksemaan vapaasti kantaen selässään kolmea täysikasvuista miestä sekä nostamaan 50 kiloa 16 kertaa päänsä yli.


title: Suolakapina

text: Suolakapina oli Moskovassa kesäkuussa 1648 tapahtunut kapina korkeaa suolaveroa vastaan. Sen aikana kapinalliset pitivät kaupunkia hallussaan kahden päivän ajan.


title: Suolakapina

text: Kapina kohdistui hallituksen politiikkaa vastaan. Alemmat streltsit ja tykkimiehet joutuivat tyytymään entistä pienempään palkkaan, kun tsaari Aleksei Mihailovitšin suosikki Boris Morozov uudisti maan taloutta. Tyytymättömyys kohdistui näihin muutoksiin, ennen kaikkea suolaveron korotukseen ja hovin oletettuihin väärinkäytöksiin.


title: Suolakapina

text: Kapina kukistettiin asevoimin. Sen jälkeen tsaari Aleksei karkotti Morozovin Belozerskin luostariin, josta tämä jo saman vuoden lokakuussa palasi Moskovaan ja maan hallituksen johtoon. Samanlaisia kapinoita syntyi seuraavina vuosina Pihkovassa ja Novgorodissa.


title: Haka-kerho

text: Haka-kerho oli tiettävästi Suomen ensimmäinen kunnallinen nuorisokahvila. Helsingin Hakaniemessä 3. lokakuuta 1957 avattua nuorisotilaa ylläpiti Helsingin kaupungin nuorisotoimi. Malli nuorisokahvilatoimintaan saatiin Ruotsista ja Norjasta.


title: Haka-kerho

text: Haka-kerho, kutsumanimiltään myös Kippola tai Hakis, toimi Elannon vanhassa ravintolakiinteistössä Siltasaarenkatu 6:ssa. Se avautui arki-iltaisin kello 18 ja ikärajana oli 15 vuotta. Toisessa kerroksessa, pitkien portaiden päässä sijainneissa tiloissa oli mahdollisuus pelata biljardia, juoda virvoitusjuomia, jutella ystävien kanssa ja kuulla musiikkiesityksiä. Tiloihin mahtui kerrallaan pari sataa nuorta, ja kerhon jäsenmäärä oli vuonna 1960 noin 3 000.


title: Haka-kerho

text: Haka-kerhon piirissä syntyi harrastuspiirejä muun muassa teatterin ja urheilun ja musiikin aloille. Nuorisokahvilan perustaminen osui nuorille suunnatun populaarimusiikin esiinmarssin aikoihin, ja Haka-kerhosta tulikin erityisesti musiikkikulttuurisesti merkittävä paikka ensin jazzyhtyeiden ja sitten uusien rock and roll- ja rautalankayhtyeiden sekä muiden pop-artistien harjoittelu- ja esiintymispaikkana. Haka-kerhossa kuultiin myös iskelmämusiikkia, kuten Laila Kinnusta ja Onni Gideonin yhtyettä. Haka-kerhosta lähetettiin myös suoria radio-ohjelmia, muun muassa Nuorison kahvitanssiaisia ja vuonna 1961 Kaarle Nordenstrengin juontama keskusteluohjelma Tiistaipalaveri.


title: Haka-kerho

text: Nuorisojärjestöt ja seurakunnat järjestivät Haka-kerhossa valistustilaisuuksia sekä kaupalliset toimijat, kuten levy-yhtiöt ja vaatemarkkinoijat, omia tapahtumiaan. Tanssikurssit olivat suosittuja etenkin 1960-luvun alussa.


title: Haka-kerho

text: Haka-kerhon vieraina musiikkiaiheisine ohjelmineen nähtiin muun muassa Jaakko Jahnukainen, Erkki Pälli ja Reino Helismaa. Kerhon vetäjänä oli alkuvuosina Martti ”Nevis” Nevalainen, loppuvuosina toimintaa johti Jussi Solmela. Työssä oli myös vapaaehtoisia, kuten voimamiehenä ja fakiirina tunnetuksi tullut Werneri Viillos, jonka johdolla tanssittiin vuonna 1965 yhteen menoon 13 tuntia letkajenkkaa.


title: Haka-kerho

text: Haka-kerhon toiminta päättyi vuonna 1969, jolloin uudet kahvilat ja esiintymispaikat olivat vieneet sen suosiota. Se loi toiminnallaan pohjaa paitsi 1970-luvulla laajentumaan alkaneelle kunnalliselle nuorisotilatoiminnalle, myös Elmulle ja muulle elävän musiikin yhdistystoiminnalle.


title: Omuranvalas

text: Omuranvalas ("Balaenoptera omurai") on erittäin harvinainen uurteisvalaisiin kuuluva valaslaji.


title: Kolavian lento 9268

text: Kolavian lento 9268 (KGL9268 tai 7K9268, tunnetaan myös nimellä Metrojetin lento 9268) oli Kolavian matkustajalento, joka syöksyi maahan pian lähtönsä jälkeen Siinain niemimaalla lauantaina 31. lokakuuta 2015. Koneessa oli yhteensä 224 ihmistä, jotka kaikki kuolivat onnettomuudessa. Lento lähti Sharm el-Sheikhin kansainväliseltä lentoasemalta Sharm el-Sheikhistä Egyptistä ja sen oli määrä lentää Pietariin Venäjälle.


title: Kolavian lento 9268

text: Venäläisten tutkijoiden mukaan lentokoneen tiputti koneessa räjähtänyt pommi, jonka räjähdysvoima vastasi noin kiloa TNT:tä. Vastuun iskusta otti Isis-järjestön Siinain niemimaan haara.


title: Kolavian lento 9268

text: Lento nousi Sharm el-Sheikhin kansainväliseltä lentoasemalta kohti Pietarin Pulkovon kansainvälistä lentoasemaa aamulla kello 5.58. Koneeseen menetettiin yhteys pian nousun jälkeen kello 6.20. Tämän jälkeen kone oli lähtenyt nopeaan laskuun.


title: Kolavian lento 9268

text: Isisiin kytköksissä oleva egyptiläisryhmä on väittänyt olevansa vastuussa koneen pudottamisesta. Siinailla toimivien ääri-islamilaisten kapinallisryhmien roolia koneen pudottamisessa pidettiin aluksi epätodennäköisenä. Esimerkiksi Venäjän duuman kansainvälisten asioiden komitean puheenjohtaja Konstantin Kosatšev suhtautui epäillen terrorismiväitteisiin ja kuitasi terrorismiväitteet länsimaiseksi etupiiriajatteluksi. Putoamisen syyksi epäiltiin aluksi koneen teknisiä ongelmia. Lentoyhtiöllä on erityisen huono maine Venäjällä. Yhdysvaltain tiedustelu tiedotti, että sillä olisi hallussaan materiaalia, joka viittaisi siihen, että Isis olisi asettanut pommin koneeseen. Myös Britannian tiedustelupalvelu epäili, että kyseessä olisi terroriteko. Venäjän hallitus on vahvistanut, että lentokoneen pudotti pommi.


title: Kolavian lento 9268

text: Isis-järjestön Siinain niemimaalla toimiva haara otti vastuun iskusta muutamia tunteja koneen tippumisen jälkeen. Järjestön mukaan se salakuljetti pommin lentokoneeseen Sharm el-Sheikhissa. 17. marraskuuta venäläisten tutkijoiden uutisoitiin pitävän pommia koneen tippumisen syynä. Venäjän turvallisuuspalvelun johtaja Aleksandr Bortnikovin mukaan pommin räjähdysvoima vastasi noin yhtä kiloa TNT:tä.


title: Kolavian lento 9268

text: Egyptiin suuntautuneet matkat vähenivät huomattavasti iskua seuranneina kuukausina ja maan matkailualan arvioitiin menettäneen noin 280 miljoonaa Yhdysvaltain dollaria marras-joulukuussa 2015. Eniten vähenivät matkat Venäjältä ja Britanniasta. Iskun jälkeen Egypti palkkasi brittiläisen yrityksen käymään läpi maan lentokenttien turvallisuusmenettelyt.


title: Kolavian lento 9268

text: Matkustajista 200 oli aikuisia ja 17 lapsia. Lisäksi koneessa oli seitsemän miehistön jäsentä. Lennolla olleista neljä oli Ukrainan kansalaisia, yksi Valko-Venäjän ja loput Venäjän kansalaisia. Kaikki lennon matkustajat kuolivat.


title: Iina Salmi

text: Iina Salmi (s. 12. lokakuuta 1994 Espoo) on suomalainen jalkapalloilija, joka edustaa Ruotsin pääsarjassa pelaavaa FC Rosengårdia. Pelipaikaltaan Salmi on keskikenttäpelaaja.


title: Iina Salmi

text: Salmi debytoi Naisten Liigassa PK-35:n paidassa kaudella 2011 pelaten yhdeksän ottelua. Hän juhli myös liigamestaruutta kauden jälkeen. Kaudella 2013 hän pelasi liigassa 19 ottelua tehden liigauransa ensimmäiset kaksi maalia. Kauden 2014 Salmi oli lainassa saman sarjan HJK:ssa tehden 23 ottelussa seitsemän maalia. Kaudeksi 2015 hän palasi takaisin Vantaalle ja teki 20 pelaamassaan ottelussa 13 maalia. PK-35 voitti mestaruuden ja Salmi valittiin sarjan vuoden pelaajaksi. Kauden 2015 päätyttyä Salmi teki kaksivuotisen sopimuksen Ruotsin korkeimman sarjatason mestarin FC Rosengårdin kanssa.


title: Iina Salmi

text: Naisten maajoukkueessa Salmi pelasi maaliskuussa 2016 Kypros Cupin ottelussa Walesia vastaan sekä syyskuussa 2016 EM-karsintaotteluissa Portugalia ja Espanjaa vastaan. Aiemmin hän on pelannut Suomen nuorten maajoukkueissa.


title: Iina Salmi

text: Seuratasolla


title: Iina Salmi

text: Henkilökohtainen


title: Siiskonen

text: Siiskonen on suomalainen sukunimi muun muassa seuraavilla henkilöillä:


title: Jerome Sinclair

text: Jerome Terence Sinclair (s. 20. syyskuuta 1996 Birmingham) on englantilainen jalkapalloilija, joka edustaa Englannin valioliigassa pelaavaa Watford FC:tä. Pelipaikaltaan oikeajalkainen Sinclair on hyökkääjä.


title: Jerome Sinclair

text: Sinclair siirtyi West Bromwich Albionista Liverpool FC:hen vuonna 2011. Hän debytoi seuran paidassa syyskuussa 2012 Englannin liigacupin ottelussa ollen seuran historian nuorin pelaaja. Maalis-huhtikuussa 2015 Sinclair oli lainalla Englannin mestaruussarjan Wigan Athleticissa, jossa hän pelasi yhden ottelun. Palattuaan Liverpooliin Sinclair debytoi Valioliigassa toukokuussa 2015 Chelsea FC:tä vastaan. Hän pelasi tuolla kaudella kahdessa Valioliigan ottelussa. Toukokuussa 2016 Sinclair siirtyi Watfordiin.


title: Jerome Sinclair

text: Sinclair pelasi vuonna 2012 Englannin alle 17-vuotiaiden maajoukkueessa viidessä ottelussa tehden yhden maalin.


title: Raimo Nousiainen

text: Raimo Nousiainen (s. 12. elokuuta 1935 Harlu) on teollinen muotoilija ja metallitaiteilija. Hän on valmistunut teolliseksi muotoilijaksi Ateneumin teollisen muotoilun osastolta 1960-luvulla.


title: Raimo Nousiainen

text: Raimo Nousiaisella on monipuolinen taide- ja muotoilualojen osaaminen ja koulutustehtäviä kymmenien vuosien ajalta. Hän on tehnyt taideteoksia kuparista, hopeasta, vanerista, puusta ja emalista. Raimo Nousiainen on siirtänyt oppilailleen taiteen osaamista vuosikymmenien ajan.


title: Raimo Nousiainen

text: Nousianen toimi Oy Strömberg Ab:n palveluksessa Vaasassa teollisena muotoilijana 1965–1985 ja Electrolux Oy:n teollisena muotoilijana 1985–1990. Vuodesta 1990 alkaen hän on ollut vapaa taiteilija ja metallikonservaattori, asuinpaikkana Heinävesi.


title: Raimo Nousiainen

text: Raimo Nousiainen on ollut Taideteollisen korkeakoulun valintaraadin jäsen useana vuonna. Muotoilun valtionpalkinto myönnettiin Nousiaiselle 1974.


title: Backberg

text: Backberg on seuraavien suomalaisten henkilöiden sukunimi:


title: Fabrice Ondoa

text: Joseph Fabrice Ondoa Ebongo (s. 24. joulukuuta 1995 Yaoundé) on kamerunilainen jalkapallomaalivahti, joka edustaa Espanjan Segunda División B:ssä pelaavaa FC Barcelona B:tä. Oikeajalkainen Ondoa kuuluu myös Kamerunin jalkapallomaajoukkueeseen.


title: Fabrice Ondoa

text: Ondoa siirtyi kotimaansa Samuel Eto’o Academystä FC Barcelonan juniorijoukkueeseen vuonna 2009. Vuodeksi 2014 hän nousi seuran Segunda Divisiónissa pelaavaan kakkosjoukkueeseen, mutta ei pelannut kauden aikana yhtään ottelua.


title: Fabrice Ondoa

text: Ondoa debytoi Kamerunin jalkapallomaajoukkueessa syyskuussa 2014 Afrikan-mestaruuskarsintaottelussa Kongon demokraattista tasavaltaa vastaan. Vuoden 2015 Afrikan-mestaruuskilpailuissa Ondoa pelasi kaikissa Kamerunin kolmesta ottelusta.


title: Herman Öhrbom

text: Herman Fredrik Öhrbom (21. kesäkuuta 1848 Ulvila – 18. maaliskuuta 1884 Kuopio) oli suomalainen lyseon lehtori ja ruotsin kielellä kirjoittanut runoilija.


title: Herman Öhrbom

text: Öhrbomin vanhemmat olivat nimismies Johan Jakob Öhrbom (1815–1893) ja Anna Karolina Grönroos. Hän pääsi ylioppilaaksi Turun lukiosta vuonna 1866 ja hän valmistui Helsingin yliopistosta filosofian kandidaatiksi 1870 ja maisteriksi 1873. Öhrbom toimi Kuopion lyseon matematiikan ja fysiikan lehtorina vuodesta 1877 alkaen.


title: Herman Öhrbom

text: Herman Öhrbomin veljiä olivat apteekkari Edvard Öhrbom (1852–1893) ja Viipurin ruotsalaisen lyseon latinan kielen lehtori Julius Jakob Öhrbom (1845–1919).


title: Sinem Kurtbay

text: Sinem Kurtbay (s. 24. toukokuuta 1991 Istanbul, Turkki) on turkkilaissyntyinen suomalainen kilpapurjehtija. Hän kilpailee 49er X -luokassa parinaan olympiamitalisti ja maailmanmestari Silja Kanerva.


title: Sinem Kurtbay

text: Kurtbay aloitti purjehduksen seitsenvuotiaana Turkissa. Hän kilpaili Kanervan kanssa vuoden 2013 MM-kilpailuissa sijoittuen sijalle 17. Kurtbay ja Kanerva tähtäävät vuoden 2016 kesäolympialaisiin.


title: Sinem Kurtbay

text: Kurtbay on syntynyt Turkissa ja eli maassa 12-vuotiaaksi, jonka jälkeen hän muutti Suomeen ja myöhemmin Tanskaan. Hän on 163 senttimetriä pitkä ja painaa 53 kilogrammaa. Kurtbayn valmentajana toimii Joakim Wilenius.


title: Rewell

text: Rewell on muun muassa seuraavien suomalaisten sukunimi:


title: Baylis–Hillman-reaktio

text: Baylis–Hillman-reaktio tai Morita–Baylis–Hillman-reaktio on kemiallinen reaktio, jossa elektronivajaa konjugoitunut alkeeni reagoi elektrofiilin kuten karbonyyliyhdisteen kanssa muodostaen α-hydroksialkyloidun tai -aryloidun tyydyttymättömän yhdisteen. Reaktio vaatii katalyytikseen emäksisen nukleofiilisen katalyytin kuten amiinin tai fosfiinin ja on nimetty A. B. Baylisin, M.E.D. Hillmanin ja Ken-ichi Moritan mukaan.


title: Baylis–Hillman-reaktio

text: Ensimmäisen kerran aktivoidun elektronivajaan alkeenin reaktion elektrofiilin kanssa fosfiinijohdannaisen katalysoimana julkaisi Moritan johtama tutkimusryhmä vuonna 1968. Vuonna 1972 patentoivat samankaltaisen DABCO:n katalysoiman reaktion Celanese Corporationilla työskennelleet Baylis ja Hilman.


title: Baylis–Hillman-reaktio

text: Alkeenijohdannaisena Baylis–Hillman-reaktioissa käytetään alkeeneja, joihin on konjugoitunut elektroneja puoleensa vetävä ryhmä kuten esteri-, amidi-, tioamidi- tai nitroryhmä. Elektrofiilina reaktiossa toimii karbonyyliyhdiste kuten aldehydi, ketoni, imiini, jolloin reaktiota kutsutaan myös tai harvemmin alkyylihalidi. Baylis–Hillman-reaktio on esimerkki organokatalysoidusta reaktiosta ja katalyyttinä voidaan käyttää fosfiineja tai eräitä amiineja kuten DABCO:a, DBU:ta, indolitsiinia tai DMAP:ia. Käyttämällä kiraalisia fosfiineja tai amiineja katalyytteinä voidaan Baylis–Hillman-reaktio suorittaa asymmetrisesti hyvällä selektiivisyydellä ja enantioylimäärällä. Katalyysistä huolimatta reaktion huono puoli ovat sen suhteellisen pitkät, usein jopa useita vuorokausia kestävät, reaktioajat.


title: Baylis–Hillman-reaktio

text: Baylis–Hillman-reaktion mekanismin ensimmäisessä vaiheessa emäksinen ja nukleofiilinen katalyytti esimerkiksi DABCO reagoi alkeenijohdannaisen kanssa Michael-additiolla muodostaen enolaatin tai enolaatinkaltaisen yhdisteen. Tämä muodostuva nukleofiilinen enolaatti reagoi elektrofiilin kanssa aldoliadditiolla ja aldoliadditiota seuraa E1cB-eliminaatio, jossa paras lähtevä ryhmä on tertiäärinen amiini tai fosfiini, jolloin muodostuu tuote ja katalyytti vapautuu.


title: Tuikka

text: Tuikka on seuraavien suomalaisten sukunimi:


title: Finnish American Reporter

text: The Finnish American Reporter on kerran kuukaudessa ilmestyvä amerikansuomalainen sanomalehti.


title: Finnish American Reporter

text: "The Finnish American Reporter" perustettiin vuonna 1986 Wisconsinin Superiorissa ilmestyneen "Työmies–Eteenpäin" -lehden liitteeksi. Vuonna 2000 sen julkaiseminen siirtyi Työmies Societyltä Michiganin Hancockissa toimivalle Finlandia Universitylle. Lehden päätoimittajana työskentelee James Kurtti.


title: Finnish American Reporter

text: Poliittisesti ja uskonnollisesti sitoutumaton lehti julkaisee englanninkielisiä uutisia ja artikkeleita amerikansuomalaisia kiinnostavista aiheista. Sen tehtävänä on myös toimia Yhdysvaltojen ja Kanadan suomalaisten yhdyssiteenä. "The Finnish American Reporter" on oman ilmoituksensa mukaan Pohjois-Amerikan suurin ja laajalevikkisin suomalainen sanomalehti.


title: Pentti Seppälä

text: Pentti Sakari Seppälä (s. 14. marraskuuta 1934 Lappeenranta) on suomalainen yritysjohtaja ja jalkapallovaikuttaja.


title: Pentti Seppälä

text: Seppälä toimi vakuutusyhtiö Pohjolan toimitusjohtajana vuosina 1986–1989, Suomen Palloliiton puheenjohtajana vuosina 1987–1997 ja Eerikkilän urheiluopiston omistavan Palloilu Säätiön puheenjohtajana vuosina 2000–2015.


title: Pentti Seppälä

text: Seppälä valittiin suomalaisen jalkapalloilun Hall of Fameen vuonna 2015. Hänet on myös nimitetty Palloliiton kunniapuheenjohtajaksi.


title: Wickholm

text: Wickholm, Vickholm on muun muassa seuraavien henkilöiden sukunimi


title: Sauli Uhlgren

text: Sauli Sakari Uhlgren (s. 16. tammikuuta 1941 Kärsämäki) on suomalainen kirjailija.


title: Sauli Uhlgren

text: Uhlgrenin vanhemmat olivat maanviljelijä Sakari Basilius Uhlgren ja Bertta Lehtomäki. Hän on asunut vuodesta 1967 Kuopiossa ja sen jälkeen vuodesta 1978 Siilinjärvellä. Uhlgren toimi vuosina 1967–1977 laivaväylien kartoittajana TVH:ssa ja tutkimusassistenttina Geologian tutkimuskeskuksen maaperäosastolla 1977-2004. Uhlgren kirjoitti kirjallisuusarvosteluja Savon Sanomiin 1984–1998.


title: Dort (auto)

text: Dort oli Michiganin Flintissä sijainneen "Dort Motor Car Companyn" vuosina 1915 - 1924 valmistama automerkki. Yhtiön juuret olivat hevosvetoisten vaunujen valmistuksessa ja niiden tuotanto jatkui autojen valmistuksen rinnalla vuoteen 1917 asti. Kanadalainen "Gray-Dort Motor Company" valmisti amerikkalaisyhtiön lisenssillä ja yhtiön myymien komponenttien pohjalta autoja nimellä "Gray-Dort".


title: Dort (auto)

text: Yhtiön syntyyn vaikutti kaksi amerikkalaisen vaunuteollisuuden ja varhaisen autoteollisuuden pioneeriä, General Motors Companyn ja Chevrolet-automerkin syntyyn vaikuttanut William C. Durant ja hänen liiketoverinsa Josiah Dallas Dort.


title: Dort (auto)

text: J.Dallas Dort syntyi Michiganin Inksterissä vuonna 1861. 24-vuotiaana hän työskenteli Flintin kaupungissa sijainneessa rautakaupassa. Kohtalo oli jo hieman aiemmin saattanut hänet yhteen saman ikäisen Billy Durantin kanssa.


title: Dort (auto)

text: Vaunuja ja rattaita valmistaneen "Durant-Dort Carriage Companyn" alkuvaiheet sijoittuvat vuoteen 1886, kun Billy Durant sai koeajon ystävänsä jousivaimennetuilla rattailla. Häneen teki vaikutuksen vaunujen tasainen kyyti ja yhdessä Dallas Dortin kanssa he ostivat niitä valmistaneelta "Coldwater Road Cart Company" -yhtiöltä rattaiden valmistusoikeudet ja niiden patentit. Samana vuonna he perustivat silloiseen asuinkaupunkiinsa "Flint Road Cart Companyn". Dort toimi yhtiön johdossa ja hoiti tuotannollisen ja hallinnollisen puolen, Durantin vastatessa myynnistä ja markkinoinnista. Yhtiön ensimmäinen toimisto sijaitsi Durantin vakuutusyhtiön toimiston yhteydessä, Flintin keskustassa. Rattaiden valmistusta varten yhtiö vuokrasi entiset "Flint Woolen Mills" -yhtiön kehräämö- ja kutomotilat. Ensimmäisen toimintavuotensa aikana yhtiö myi 4000 kappaletta rattaita, ja suunta oli ylöspäin. Durantin ideoimana yhtiö laajeni, hankkien omistukseensa tytäryhtiöitä, jotka vaunujen tuotannon lisäksi valmistivat niissä tarvittavia komponenttejä.


title: Dort (auto)

text: Vuonna 1895 Flint Road Cart muutti nimekseen "Durant-Dort Carriage Company". Vuosisadan vaihteessa Durant-Dort oli Yhdysvaltain suurin hevosvetoisten ajoneuvojen valmistaja ja yhtiön tuotannon huippuvuotena 1906, se valmisti 56 000 kärryä, ratasta ja vaunua. Durant-Dortin omistuksessa oli Flintin tehtaiden lisäksi myös muita kokoonpanotehtaita Michiganissa, Georgiassa sekä rajan toisella puolen, Kanadassa. Tuotannon tukena yhtiö omisti metsätalousmaata, sahalaitoksia sekä erilaisia vaunujen valmistuksessa tarvittavia komponentteja, kuten pyöriä, akseleita, erilaisia metalliosia ja maaleja, valmistaneita laitoksia.


title: Dort (auto)

text: Durantin ja Dortin lisäksi Durant-Dort Carriage Companyssa työskenteli useita amerikkalaisen autoteollisuuden tulevia vaikuttajia.


title: Dort (auto)

text: Alexander Brownell Cullen Hardy (A.B.C. Hardy) aloitti työnteon yhtiössä vuonna 1889. Vuonna 1895 hän vastasi yhtiön edullisten "Diamond"-rattaiden tuotannosta. Vuonna 1898 Dallas Dort otti kahden vuoden mittaisen virkavapaan Durant-Dortin johtajan toimesta ja Hardy astui hänen tilalleen. Dortin palattua työpöytänsä ääreen vuonna 1900, oli Hardyn vuoro ottaa virkavapaata. Tuona aikana hän kierteli ympäri Eurooppaa ja tutustui automobiilien valmistukseen. Palattuaan kotimaahansa hän kertoi näkemistään ihmeellisistä asioista ja ehdotti Billy Durantille automobiilien valmistuksen aloittamista. Durant ei kuitenkaan tuolloin ollut innostunut autoista, joten Hardy päätti yrittää yksin ja perusti "Flint Automobile Companyn", Flintin ensimmäisen autotehtaan, vuonna 1901. Yhtiön "Runabout" ei kuitenkaan menestynyt edullisempaa Oldsmobilea vastaan ja Flint Automobile Company lopetti toimintansa vuonna 1903. Hardy palasi takaisin Durant-Dortille ja sitä kautta edelleen General Motorsin johtajistoon.


title: Dort (auto)

text: Charles W. Nash aloitti työntekijänä Durant-Dortin istuimien pehmusteita valmistavalla osastolla vuonna 1891, yleten tästä ensin työnjohtajaksi ja vuonna 1898 tehtaanjohtajaksi. Vuonna 1900 Nash nimitettiin Dort-Durantin johtokuntaan ja siinä toimessa hän oli vuoteen 1913 asti. Vuonna 1910 Nash nimitettiin Billy Durantin tilalle General Motorsin johtoon, jossa asemassa hän toimi vuoteen 1916, jolloin Durant raivasi tiensä takaisin. Saatuaan lähtöpassit GM:ltä hän osti Thomas B. Jeffery Companyn, jonka nimeksi muutettiin vuonna 1917 Nash Motors.


title: Dort (auto)

text: David Dunbar Buick oli perustanut Buick Motor Companyn, detroitilaisen teollisuusmiehen ja autojenvalmistuksen pioneerin Benjamin Briscoen taloudellisella tuella. Vuonna 1904 Buick Motor Co. oli kuitenkin taloudellisesti huonossa jamassa ja tällöin William Durant astui mukaan kuvioihin. Hän käytti sekä omia varojaan että Durant-Dortin vakaata taloutta hyväkseen ja osti yhtiön. David Buick, joka oli jo ennestään vähemmistöosakas nimeään kantavassa yhtiössä, sai pitää yhden Buick Motor Companyn osakkeen ja William Durant palkkasi hänet yhtiöön työntekijäksi. Vuonna 1906 Durant osti Buickin osuuden yhtiöstä, josta oli tuleva General Motorsin peruskivi.


title: Dort (auto)

text: Vuonna 1914 Billy Durant myi osuutensa Durant-Dort Carriage Companysta ja Dort jäi hoitamaan yhtiön johtoa yksin. Yhtiön nimeksi muutettiin "Dort Motor Company", näin se kuvasi paremmin yhtiön suuntaa moottoroitujen ajoneuvojen valmistukseen. Dort Motor Co. aloitti autojen valmistuksen vuonna 1915 Michiganin Flintissä ja samana vuonna kanadalainen vaunujen valmistaja "William Gray & Sons Company Ltd." alkoi valmistaa yhtiön autoja lisenssillä, nimellä Gray-Dort. Durant-Dort Carriage Co. oli tosin jo vuonna 1912 valmistanut kaksi kuormavaunua, 1600 paunan (726 kg) kantavuudella olleen nelisylinterisen mallin ja pienemmän kaksisylinterisen, jonka kantavuus oli 1000 paunaa (454 kg). Dort sai merkkinä pohjois-Amerikan kasvavilla markkinoilla maineen keskihintaisena ja luotettavana autona ja se myi heti ensimmäisenä valmistusvuotenaan 9000 autoa. Paras vuosi myynnin kannalta oli 1920, jolloin tehtaalta valmistui 30 000 autoa. Aikakaudelle tyypillisesti korimalleina oli avonaiset touring ja roadster.


title: Dort (auto)

text: Vuonna 1925 J. Dallas Dort, jolla ei ollut jälkeläisiä eikä työllensä jatkajaa, ilmoitti että yhtiö lopettaa toimintansa. Vaikka valmistajien välinen kilpailu oli koventunut, tämä ei tapahtunut mitenkään taloudellisten- tai muiden ulkoapäin vaikuttavien seikkojen takia. Yhtiö oli toiminta-aikanaan valmistanut liki 100 000 autoa, se on enemmän kuin moni nimeltään tunnetumpi valmistaja oli vastaavassa ajassa saanut aikaan. Toukokuun 17. vuonna 1925 J.Dort oli pelaamassa golfia, kun hänen sydämensä petti ja hän menehtyi.


title: Cairo Santos

text: Cairo Fernandes Santos (s. 12. marraskuuta 1991 Limeira) on brasilialainen amerikkalaisen jalkapallon pelaaja, joka edustaa NFL:ssä pelaavaa Los Angeles Rams. Pelipaikaltaan 173 senttimetriä pitkä ja 73 kilogrammaa Santos on potkaisija. Santos oli nuorempana myös lupaava jalkapalloilija.


title: Cairo Santos

text: Santos pelasi vuosina 2010–2014 Tulanen yliopiston joukkueessa. Vuonna 2014 häntä ei varattu NFL:ään, mutta Kansas City Chiefs teki hänen kanssaan sopimuksen toukokuussa 2014. Santos debytoi NFL:ssä saman vuoden syyskuussa Tennessee Titansia vastaan ollen historian ensimmäinen brasilialaispelaaja NFL:ssä. Kaudella 2014 hän pelasi 16 ottelussa.


title: Cairo Santos

text: Kaudella 2017 Santos kärsi loukkaantumisista ja Chiefs lopulta vapautti hänet sopimuksesta. Chicago Bears palkkasi hänet loppukauden kestävällä sopimuksella marraskuussa 2017.


title: Cairo Santos

text: Santos siirtyi kaudella 2018 Los Angeles Ramsiin korvaamaan Ramsin loukkaantunutta potkaisijaa.


title: Maan alla

text: Maan alla on Kari Peitsamon 22. tammikuuta 2016 julkaistu 67. musiikkialbumi. Albumi on Peitsamon mukaan hyvin kokeellinen. Se on tupla-CD, joka sisältää 118 esitystä. Albumi sisältää vuonna 1980 julkaistun Peitsamon "Maan alla" -kirjan runot Peitsamon esittämänä. Lausumisen lisäksi Peitsamo soittaa levyllä kieli- ja lyömäsoittimia. Albumin runot ovat kirjan ensimmäisestä osasta "Maan alle". Kirja sisältää runojen lisäksi novelleja.


title: Maan alla

text: Maan alla äänitettiin yhden päivän aikana lokakuussa 2015. Rocket Recordsin mukaan äänitysten jälkeen studion tietokoneen kovalevy hajosi ja levyn äänitykset saatin pelastettua vasta viikkojen kuluttua.


title: Pokémon: Advanced

text: Pokémon: Advanced on televisiosarja Pokémonin kuudennen tuotantokauden nimi. Kausi aloittaa Advanced Generation -sarjan.


title: Pokémon: Advanced

text: Kausi alkoi Suomessa 5. syyskuuta 2004 jaksolla "Matkalle näytöstyyliin", ja päättyi 26. toukokuuta 2005 jaksoon "Nuzleaf pulassa", jolloin 14 jaksoa jäi näyttämättä. Suomessa kuudetta kautta näytettiin yhteensä 26:n jakson verran.


title: Pokémon: Advanced

text: Kausi alkoi Kids' WB!:llä Yhdysvalloissa 1. marraskuuta 2003 jaksolla "Get the Show on the Road!". Kuudes tuotantokausi käsitti 40 jaksoa, joka päättyi jaksoon "Watt's with Wattson?" 4. syyskuuta 2004.


title: Wilfrid Kaptoum

text: Wilfrid Jaures Kaptoum (s. 7. heinäkuuta 1996 Douala) on kamerunilainen jalkapalloilija, joka edustaa Espanjan Segunda División B:ssä pelaavaa FC Barcelona B:tä. Pelipaikaltaan oikeajalkainen Kaptoum on keskikenttäpelaaja.


title: Wilfrid Kaptoum

text: Kaptoum edusti FC Barcelonan nuorten joukkueita vuoteen 2014 asti. Kaudella 2014–2015 hän debytoi seuran B-joukkueessa Segunda Divisiónissa pelaten kolme ottelua, joissa syntyi yksi maali. Kaudeksi 2015–2016 B-joukkue putosi sarjaporrasta alemmas, Segunda División B:hen. Barcelonan edustusjoukkueessa Kaptoum debytoi lokakuussa 2015 Copa del Reyn ottelussa CF Villanovensea vastaan.


title: Eileen Atkins

text: Dame Eileen June Atkins (s. 16. kesäkuuta 1934 Lontoo, Iso-Britannia) on brittiläinen näyttelijä ja käsikirjoittaja, joka on näytellyt monissa televisiosarjoissa ja elokuvissa Isossa-Britanniassa sekä Yhdysvalloissa. Hän on näytellyt muun muassa televisiosarjoissa "Kahden kerroksen väkeä", "Cranfordin naiset", "Doc Martin" ja "The Crown" sekä elokuvissa "Hevonen", "Gosford Park", "Pukija" ja "Magic in the Moonlight".


title: Eileen Atkins

text: Hän on voittanut urallaan muun muassa vuonna 2007 parhaan näyttelijän BAFTA-palkinnon ja Primetime Emmy Paras naissivuosa minisarjassa tai televisioelokuvassa -palkinnon roolistaan televisiosarjassa "Cranfordin naiset".


title: Eileen Atkins

text: Atkins on myös käsikirjoittanut useita televisiosarjoja ja elokuvia. Hän on toinen "Kahden kerroksen väkeä" -sarjan luojista. Elokuva "Mrs. Dalloway" perustuu Virginia Woolfin samannimiseen vuoden 1925 romaaniin, jonka pohjalta Michael Cunningham kirjoitti teoksen The Hours, jonka pohjalta Eileen Atkins laati elokuvan käsikirjoituksen.


title: Eileen Atkins

text: Brittein imperiumin ritarikunta on myöntänyt Eileen Atkinsille "Dame"-arvonimen.


title: Arvo Vatanen

text: Arvo Sulo Antero Vatanen (11. joulukuuta 1939 Tohmajärvi – 23. elokuuta 2015 Helsinki) oli suomalainen graafikko.


title: Arvo Vatanen

text: Vatanen sai vuonna 1997 Grafian myöntämän Albert Gebhard -mitalin. Hän oli 1970-luvulla Grafian puheenjohtaja ja sihteeri. Vatanen opetti mainontaa ja graafista suunnittelua Markkinointi-instituutissa ja Taideteollisessa korkeakoulussa.


title: Jankku boogie

text: Jankku boogie on Kari Peitsamon marraskuussa 2015 julkaistu EP-levy. Levyn A-puoli on livenauhoitus Peitsamon Sokea Joe -albumin julkaisukeikalta 5. syyskuuta 2014 ja B-puolen kappaleet ovat kyseiseltä albumilta. EP:n nimibiisi on tehty Levykauppa Äx:än ja Rocket Recordsin kilpailun voittaneesta Porvoolaisesta levynkeräilijästä Jankku Blomgren-Vuongista. "Koira" on alkujaan Peitsamon albumilta Levylaulaja ja "Pieni iloinen koira" albumilta Kari Peitsamo ja Ankkuli. Rocket Records julkaisi EP:n digijulkaisuna 10. joulukuuta 2015.


title: Näytön paikka (televisiosarja)

text: Näytön paikka () on amerikkalainen televisiosarja, joka kuvaa neljän voimistelijatytön elämää.


title: Gorguts

text: Gorguts on kanadalainen teknisen death metalin yhtye, joka perustettiin vuonna 1989 Sherbrookessa, Quebecissa. Sen ainoa alkuperäisjäsen on laulaja-kitaristi Luc Lemay.


title: Gorguts

text: Yhtyeen perustivat Luc Lemay, kitaristi Sylvain Marcoux, basisti Éric Giguère sekä rumpali Stephane Provencher. Yhtyeen ensimmäinen demo "...And Then Comes Lividity" julkaistiin vuonna 1990, ja yhtye teki levytyssopimuksen Roadrunner Recordsin kanssa. Vuonna 1993 levy-yhtiö purki sopimuksen, ja yhtye keskeytti esiintymiset viideksi vuodeksi.


title: Gorguts

text: Vuonna 2002 yhtyeen silloinen kitaristi Steve Macdonald kärsi masennuksesta ja teki itsemurhan, ja yhtye hajosi vuonna 2005. Yhtye aktivoitui jälleen vuonna 2008. Vuonna 2013 yhtye solmi levytyssopimuksen Season of Mistin kanssa. ja viides studioalbumi "Colored Sands" julkaistiin saman vuoden elokuussa. Albumi oli ehdolla Juno Awards -palkinnon saajaksi.


title: Al Ayyatin junaturma 2002

text: Al Ayaatin junaturma tapahtui 20. helmikuuta 2002, kun Egyptin Kairosta Luxoriin matkalla olleessa junassa syttyi tulipalo noin yhdeltä aamuyöllä. Junan kuljettaja ei huomannut tulipaloa heti vaan jatkoi matkaa seitsemän kilometriä pysähtyen lopulta lähellä Al Ayaatin kaupunkia.


title: Al Ayyatin junaturma 2002

text: Palo syttyi, kun erään matkustajan käyttämän kaasupolttimen kaasusäiliö räjähti. Junan 11 vaunusta seitsemän tuhoutui tulipalossa täysin. Onnettomuudessa menehtyi viranomaisten mukaan 383 ihmistä, joista osa kuoli tulipalossa ja osa hypätessään pois palavasta junasta. Todellisen uhriluvun on kuitenkin arvioitu olevan suurempi, sillä 150 hengelle tarkoitetuissa vaunuissa kerrottiin olleen jopa 300 matkustajaa. Junassa oli paikkoja 1 650 hengelle, mutta todellisen matkustajamäärän on arvioitu olleen jopa 3 000.


title: Romanssi (single)

text: Romanssi on alternative rock -yhtye Maj Karman Kauniiden Kuvien single, joka julkaistiin albumilta "Rautaneito".


title: Lavatanssijumppa

text: Lavatanssijumppa eli Lavis on vuonna 2014 kehitetty suomalainen ryhmäliikuntakonsepti. Ryhmäliikuntatunneilla tanssitaan ilman paria lavatansseista tutuilla askelilla muun muassa humpan, valssin, jenkan, foxtrotin, rockin, jiven, cha-chan ja samban tahtiin. Koulutettuja ohjaajia on satakunta yli kuudellakymmenellä paikkakunnalla. Konseptin ovat kehittäneet kouvolalainen Sirkku Pusa ja hänen yhteistyökumppaninsa Johanna Partanen. ”Lavis” on heidän lisensioima rekisteröity tavaramerkki.


title: Sophia-yliopisto

text: Sophia-yliopisto (jap. 上智大学, "Jōchi Daigaku") on yksityinen yliopisto Japanissa. Sen pääkampus on Yotsuyan aseman vieressä Tokion Chiyodassa. Nimi tulee kreikan sanasta "sofia", "viisaus". Japaninkielinen nimi "Jōchi Daigaku" tarkoittaa kirjaimellisesti "korkeamman viisauden yliopistoa".


title: Sophia-yliopisto

text: Sophian on perustanut jesuiittajärjestö vuonna 1913. Sillä on vaihto-opiskeluohjelmia useiden yliopistojen kanssa eri puolilla maailmaa, mukaan lukien Yalen, Soganging ja Hongkongin yliopistot. Sophia oli ennen vain miesten yliopisto, mutta nykyään se hyväksyy opiskelijoiksi myös naisia; miehiä ja naisia on nyt kutakuinkin saman verran. Sophian alumneihin lukeutuu muun muassa Japanin 79. pääministeri Morihiro Hosokawa, useita poliitikkoja Japanin parlamentissa ja professoreja monissa oppilaitoksissa.


title: Sophia-yliopisto

text: Sofian yliopisto on japanin korkeatasoisimpia yksityisiä korkeakouluja. THE-yliopistoranking arvioi yliopiston vuoden 2018 listallaan 15. korkeatasoisimmaksi yliopistoksi Japanissa ja sijaluokkaan 801-1000 maailmassa. Vuonna 2017 yliopisto ei kuitenkaan mahtunut kansainvälisen Shanghain Jiao Tong -yliopiston laatiman 800 maailman parhaan yliopiston ARWU-listalle, jolla oli yli kolmekymmentä japanilaista yliopistoa.


title: Anders Mattsson

text: Anders Mattsson (s. 21. tammikuuta 1943) on entinen suomalainen jalkapalloerotuomari.


title: Anders Mattsson

text: Mattsson tuomitsi urallaan yhteensä 108 pääsarjaottelua ja toimi kansainvälisenä erotuomarina vuosina 1969–1983. A-maaotteluita Mattssonille kertyi kahdeksan vuosina 1972–1983 ja hän oli mukana myös Moskovan olympialaisissa vuonna 1980. Myöhemmin Mattsson on toiminut Euroopan jalkapalloliiton otteludelegaattina sekä Ahvenanmaan jalkapalloliiton puheenjohtajana vuosina 1989–2009. Mattsson valittiin suomalaisen jalkapalloilun Hall of Fameen vuonna 2016.


title: Anders Mattsson

text: Anders Mattssonin poika on urheilutoimittaja Krille Mattsson.


title: Krille Mattsson

text: Christer "Krille" Mattsson (s. 16. helmikuuta 1964 Maarianhamina) on suomalainen urheilutoimittaja ja kunnallispoliitikko, joka on toiminut Ahvenanmaan jalkapalloliiton puheenjohtajana vuoden 2015 alusta lähtien.


title: Krille Mattsson

text: Manner-Suomessa hänet tunnetaan parhaiten Veikkausliigassa pelaavan IFK Mariehamnin kotiotteluista, joita Mattsson selosti Radio Suomen "Jalkapallokierros"-ohjelmalle. Omalla urallaan hän pelasi 11 kautta II divisioonassa ja on edelleen IFK Mariehamin kaikkien aikojen paras maalintekijä. Mattsson toimi myös taustavaikuttajana, kun Suomen Palloliitto valitsi ruotsalaisen Hans Backen Suomen jalkapallomaajoukkueen uudeksi päävalmentajaksi elokuussa 2014. Backe haki tehtävää hänen kehoituksestaan.


title: Krille Mattsson

text: Mattsson on työskennellyt pitkään rahapeliyhtiö Pafin palveluksessa ja ollut mukana kehittämässä yhtiön verkkopelejä, jotka ovat johtaneet oikeusriitoihin Veikkauksen kanssa. Lisäksi hänet tunnetaan muun muassa ahvenanmaalaisen Stallhagen-panimon perustajana. Kunnallispolitiikassa Mattsson on toiminut Sundin kunnanvaltuuston puheenjohtajana vuodesta 2008 lähtien. Ahvenanmaan maakuntapäivävaaleissa hän on ollut ehdolla vuonna 1987 sitoutumattoman kokoomuksen (Obunden Samling) ja 2015 maltillisten (Moderaterna på Åland) ehdokkaana. 1980-luvulla hän oli myös mukana perustamassa Obunden Samling -puoluetta.


title: Krille Mattsson

text: Krille Mattssonin isä on entinen jalkapalloerotuomari Anders Mattsson.


title: Juan Ferrer

text: Juan Ferrer Lahera (24. elokuuta 1955 Santiago de Cuba – 22. lokakuuta 2015 Havanna) oli kuubalainen judoka ja olympiamitalisti.


title: Juan Ferrer

text: Ferrer saavutti 78 kilogramman painoluokassa olympiahopeaa Moskovassa 1980. Hän voitti mitaleita myös alueellisista mestaruuskilpailuista.


title: Juan Ferrer

text: Ferrer kuoli Havannassa 60-vuotiaana 22. lokakuuta 2015.


title: Ben Chiarot

text: Ben Chiarot (s. 9. toukokuuta 1991) on kanadalainen jääkiekkoilija, joka pelaa NHL-seura Winnipeg Jetsissä. Aiemmin hän pelasi Ontario Hockey Leaguessa Guelph Stormissa, Sudbury Wolvesissa sekä Saginaw Spiritissä.


title: Ben Chiarot

text: Chiarot on Atlanta Thrashersin neljännen kierroksen varaus . Hän teki ammattilaisdebyyttinsä AHL:ssä Chicago Wolvesissa kaudella 2009–2010. 16. maaliskuuta 2011 Atlanta ja Chiarot solmivat tulokassopimuksen. 23. heinäkuuta 2014 Chiarot teki Jetsin kanssa kaksivuotisen jatkosopimuksen pelattuaan vahvan runkosarjan AHL-farmiseura St. John's IceCapsissa. Chiarot teki ensimmäisen NHL-maalinsa 3. tammikuuta 2015 Toronto Maple Leafsia vastaan pelatussa 5–1 -voittoon päättyneessä ottelussa.


title: Ben Chiarot

text: 18. kesäkuuta 2015 Winnipeg antoi Chiarotille kahden vuoden jatkosopimuksen.


title: Ljubov Tjurina

text: Ljubob Nikolajevna Tjurina (, 25. huhtikuuta 1943 Moskova, Venäjän SFNT – 23. lokakuuta 2015 Moskova) oli Neuvostoliittoa edustanut lentopalloilija, olympiavoittaja, maailman- ja euroopanmestari.


title: Ljubov Tjurina

text: Tjurina voitti Neuvostoliiton joukkueessa olympiakultaa Münchenissä 1972.


title: Ljubov Tjurina

text: Tjurina voitti Neuvostoliiton joukkueessa myös maailmanmestaruuden vuonna 1970, MM-hopeaa 1974 ja Euroopan mestaruuden vuonna 1967. Hänen uutisoitiin kuolleen 72-vuotiaana 23. lokakuuta 2015.


title: Kamran Shahmardan

text: Kamran Shahmardan (s. 29. syyskuuta 1972 Baku) on Suomessa asuva azerbaidžanilainen elokuva- ja teatteriohjaaja. Hän aloitti elokuvauransa lapsinäyttelijänä elokuvassa Korulipas linnasta vuonna 1979. Sen jälkeen hän esiintyi vielä yhdeksässä elokuvassa.


title: Kamran Shahmardan

text: Shahmardan perusti vuonna 2003 Imatralle Mustan ja Valkoisen Teatteri-yhdistyksen yhdessä virolaisen vaimonsa Katri Lätt-Shahmardanin kanssa. Vuodesta 2004 hän on ollut Imatralla järjestettävän Mustan ja Valkoisen Teatterifestivaalin taiteellinen johtaja.


title: Kamran Shahmardan

text: Hän on ohjannut useissa maissa.


title: Sarkkilanjärvi (Ikaalinen)

text: Sarkkilanjärvi on Pirkanmaalla Ikaalisissa Sarkkilanjärven kaupunginosassa sijaitseva järvi, joka kuuluu Kokemäenjoen vesistössä Ikaalisten reitin valuma-alueen Kyrösjärven alueeseen. Sarkkilanjärvi on osa Kyrösjärven lähialuetta.


title: Sarkkilanjärvi (Ikaalinen)

text: Järvi on 750 metriä pitkä, 300 metriä leveä ja sen pinta-ala on 21 hehtaaria. Sen etelä- ja itäranta on metsämaastoa ja pohjoisranta rajatuu peltomaihin. Luoteiskulmassa on 200×350 metriä laaja avosuo, johon on ruopattu laskuojaa varten kanava. Laskuoja on 800 metriä pitkä ja se laskee Kyrösjärveen Ikaalisten keskustan itäpuolelle. Sen rannoille on rakennettu toistakymmentä vapaa-ajan ja kiinteää asuntoa. Niille johtaa tiet sekä yhdystieltä 13139 että valtatieltä 3.


title: Sarkkilanjärvi (Ikaalinen)

text: Sarkkilanjärvi on hiljalleen päätymässä Ikaalisten keskustan kaavoitetun alueen sisälle.


title: Sarkkilanjärvi (Ikaalinen)

text: Kyrösjärven vedenpintaa on laskettu 1800-luvulla muutaman metrin ja koska nykyään järvien vedenkorkeuksien ero on neljä metriä. Myös Sarkkilanjärveä on saatettu laskea hieman. Vuonna 1886 on jätetty järvenlaskusta hakemus. Järvenlaskun vaiheista ei kuitenkaan ole tietoa.


title: Sarkkilanjärvi (Ikaalinen)

text: Jääkauden jälkeen Kyrösjärven vedenpinta oli kymmeniä metrejä korkeammalla. Silloin olivat Kyrösjärvi ja Sarkkilanjärvi samaan vesistöön ja kummankin pohjaan kertyi suuren vesistön sedimenttejä.


title: Sarkkilanjärvi (Ikaalinen)

text: Sarkkilanjärven sedimenttien kerrostumista on tutkittu ja tuloksista on voitu päätellä metsätyyppien muutokset tuhansien vuosien aikana. Järven sedimenttien vanhin radiohiiliajoitus on otettu rajakohdasta, missä mäntyvaltainen metsä vaihtui leppävaltaiseksi (kasvivyöhyke muuttui V→VI). Vahtuminen tapahtui ajoituksen mukaan kalibroimattomana 7980 ±250 BP. Tämä vastaa boreaalisen ilmastokauden vaihtumista atlanttiseen kauteen. Näihin aikoihin Suomen alueella vallitsi jääkauden jälkeinen lämpökausi. Seuraava nuorempi ajoitus 4620 ±180 BP otettiin kerroksesta, jossa kuusen siitepöly ilmaantui ensimmäisen kerran. Kuusi lisääntyi alueella ja vakiinnutti asemanssa kerroksessa, jonka ajoitus oli 4040 ±350 BP. Nämä ajoitukset osuvat subboreaaliseen ilmastokauteen. Lämpökausi viileni ja se näkyi yleisimpien kasvilajien vaihtuessa toisiksi lajeiksi. Ajoituksen mukaan 2440 ±120 BP katosivat jatkuvasti esiintyneiden pähkinäpensaiden, jalavien, tammien ja lehmusten siitepölyt, lisääntyivät männyn siitepölyt ja vähenivät koivun ja lepän siitepölyt (kasvivyöhykkeiden muutos VIII→IX). Tämä vastaa subboreaalisen ilmastokauden vaihtumista subatlanttiseen kauteen.


title: Jussi Haltia

text: Johannes (Jussi) Haltia (3. elokuuta 1897 Salmi – 31. tammikuuta 1969 Helsinki) oli Korkeimman hallinto-oikeuden hallintoneuvos, joka toimi myös johtajana Kansaneläkelaitoksessa ja Valtion tapaturmavirastossa.


title: Jussi Haltia

text: Haltian vanhemmat olivat maanviljelijä Aleksanteri Haltia ja Matja Miihkinen ja puoliso vuodesta 1932 lääkäri ja hammaslääkäri Maila Metsäpelto (1900–1955). Hän tuli ylioppilaaksi Nurmeksen yhteiskoulusta ja siirtyi sitten työelämään mutta aloitti muutaman vuoden päästä oikeustieteen opinnot Helsingin yliopistossa, josta hän valmistui 1926. Lakitieteen lisensiaatti Haltiasta tuli 1945. Hän toimi 1930-luvun vaihteeseen Maalaiskuntien Liiton lakimiehenä. Korkeimman hallinto-oikeuden ylimääräiseksi virkamieheksi hän tuli 1931 ja sosiaaliministeriön nuoremmaksi hallitussihteeriksi 1936. Ministeriöstä hän siirtyi kahden vuoden päästä Valtion tapaturmaviraston johtajaksi ja syksyllä 1945 Lainvalmistelukuntaan, jossa hän toimi lainsäädäntöneuvoksena vuoteen 1950 asti, jolloin hän meni uudelleen työskentelemään Korkeimpaan hallinto-oikeuteen. Sen jäsen ja vakinainen hallintoneuvos Haltiasta tuli keväällä 1952, aina eläkkeelle siirtymiseensä saakka eli vuoteen 1967. Hän toimi kuitenkin 1950-luvun puolivälissä lyhyen aikaa johtajana Kansaneläkelaitoksessa. Samalla vuosikymmenellä Haltia työskenteli sivutoimisesti myös muun muassa sotavakuutuslautakunnan jäsenenä. Haltian lapsista Jyrki (s. 1933) seurasi isänsä uraa: hänestä tuli Helsingin hovioikeuden laamanni. Toinen poika Matti (s. 1939) taas seurasi äitinsä uraa: hänestä tuli neuropatologian professori.


title: Mercedes-Benz C-sarja (W202)

text: Mercedes-Benz W202 on Mercedes-Benz C-sarjan ensimmäisen sukupolven malli, jota valmistettiin vuosina 1993–2001. Se korvasi edeltäneen Mercedes-Benz 190 -mallin ja seuraajaksi tuli Mercedes-Benz W203. W202-mallin tekniikkaan perustuvat myös Mercedes-Benz CLK C208 ja SLK R170.


title: Mercedes-Benz C-sarja (W202)

text: Mercedes-Benz W202 on ensimmäinen C-sarjaksi nimetty malli, vaikka edeltänyt saman kokoluokan Mercedes-Benz 190 joskus luetaankin kuuluvaksi C-sarjaan. W202-mallin oli tarkoitus houkutella nuorempaa asiakaskuntaa, kuin edellismallilla. Koko oli kasvanut joka suunnassa muutamalla sentillä, ja pyöristynyt ulkomuoto oli saanut vaikutteita S-sarjasta. Vakiovarustelu oli huomattavasti parempi verrattuna 190-malliin.


title: Mercedes-Benz C-sarja (W202)

text: Vuoden 1997 Euro NCAP -kolaritestistä W202 sai tulokseksi vaatimattomat kaksi tähteä.


title: Mercedes-Benz C-sarja (W202)

text: Mercedes-Benz W202 oli ensimmäinen malli, jossa valmistaja otti käyttöön uuden nimeämisjärjestelmänsä. Aiemmin mallinimessä oli ollut ensimmäisenä numerot ja niiden jälkeen mallikirjaimet, esimerkiksi ”230CE”. Mercedes-Benz kuitenkin muutti mallimerkintää siten, että kirjaimet tulivat nyt ensin ja numerot vasta sitten. Esimerkiksi C-sarjan perusmallista tuli ”C 180”, kun se vanhalla mallimerkintätavalla olisi ollut muotoa ”180C”. Uusi nimeämisjärjestelmä tuli muihin malleihin pakettiautoja lukuun ottamatta vuonna 1994.


title: Mercedes-Benz C-sarja (W202)

text: C-sarjan nelisylinteriset bensiinimoottorit 180:tä lukuun ottamatta oli esitelty edellisvuonna E-sarjan W124-mallissa. Pienin oli 180 (1,8 l 122 hv), seuraava 200 (2,0 l 136 hv) ja tehokkain 220 (2,2 l 150 hv). Malliston huipulla oli kuusisylinterinen 280 (2,8 l 193 hv). Hieman myöhemmin esiteltiin myös C 36 AMG (3,6 l 280 hv).


title: Mercedes-Benz C-sarja (W202)

text: Dieselmoottorit olivat maailman ensimmäiset neliventtiiliset. Valikoimassa olivat 200 D (2,0 l 75 hv), 220 D (2,2 l 95 hv) ja 250 D (2,5 l 113 hv). Turboahdettu diesel, 250 D Turbo (2,5 l 150 hv), saapui muutamaa vuotta myöhemmin.


title: Mercedes-Benz C-sarja (W202)

text: C-sarjan turvallisuusvarustelu oli aikansa huippua. Siihen kuului kuljettajan turvatyyny, sivutörmäyssuojat, ABS-jarrut ja turvavöiden esikiristimet. Mukavuusvarusteisiin sisältyi muun muassa ohjaustehostin, keskuslukitus, lämmitettävät sähköpeilit, sisävalon viive ja kuljettajan istuimen korkeuden ja kallistuksen säätö. Kesällä 1994 varusteisiin lisättiin keskuslukituksen kauko-ohjaus.


title: Mercedes-Benz C-sarja (W202)

text: Malliversioita oli tarjolla kaiken kaikkiaan neljä. Classic oli perusmalli, sitä seuraavana olivat samanhintainen lievästi urheilullinen Esprit, ylellinen Elegance ja malliston huipulla urheilullisempi Sport.


title: Mercedes-Benz C-sarja (W202)

text: Espritin jousitus oli säädetty hieman tavallista jäykemmäksi.


title: Mercedes-Benz C-sarja (W202)

text: Elegancessa oli vakiovarustuksen lisäksi jalopuukoristeet kojelaudassa ja ovipaneeleissa, takaistuimen keskikyynärnoja, sähköikkunat, korinväriset puskurit ja kylkilistat sekä nahkaverhoiltu ohjauspyörä ja vaihteenvalitsimen nuppi.


title: Mercedes-Benz C-sarja (W202)

text: Sportiin sisältyi vakiovarustuksen lisäksi AMG-kevytmetallivanteet, jäykempi alusta, urheiluistuimet, takaistuimen keskikyynärnoja sekä nahkaverhoiltu ohjauspyörä ja vaihteenvalitsimen nuppi.


title: Mercedes-Benz C-sarja (W202)

text: Syksyllä 1995 esiteltiin mekaanisesti ahdettu 2,3-litrainen 230 K, jossa oli tehoa 193 hevosvoimaa.


title: Mercedes-Benz C-sarja (W202)

text: Keväällä 1996 markkinoille tuli farmarikorinen T (mallimerkintä S202). Se suunniteltiin erityisesti kilpailijaksi BMW 3-sarjalle. Tavaratilan pituus oli kohtuullisen hyvät 174 senttiä. Takaistuimella oli jokaisella paikalla pääntuki ja kolmipisteturvavyö. Farmarin osuus myynnistä nousi 30 prosenttiin.


title: Mercedes-Benz C-sarja (W202)

text: Vuodelle 1996 vakiovarustelu täydentyi matkustajan turvatyynyllä, sävylaseilla ja bensiinikäyttöisissä malleissa etusähköikkunoilla. 220:n korvasi uusi 230 (2,3 l 150 hv) ja dieselvalikoimasta karsittiin 200 D sekä vapaasti hengittävä 250 D. Verhoilukankaat uusittiin ja Classic sai jalopuukoristeet sekä Esprit alumiinipinnan keskikonsoliin. Sportissa oli hiilikuitukoristeinen keskikonsoli ja ruutukankainen istuinverhoilu. Etuvilkut olivat nyt kirkaslasiset ja takavilkut tummat.


title: Mercedes-Benz C-sarja (W202)

text: Varsinainen kasvojenkohotus suoritettiin kesällä 1997. Muutokset ulkonäössä olivat puskurien alareunojen spoilerimainen muotoilu ja etusäleikön harvennettu pystyrivoitus. Kylkilistat olivat nyt aina korinväriset. Kokonaisuudessaan uudistukset olivat hyvin vähäisiä. Sisällä ovipaneelit muotoiltiin uudelleen ja verhoilukankaat vaihtuivat uusiin.


title: Mercedes-Benz C-sarja (W202)

text: Vakiovarusteisiin lisättiin sivuturvatyynyt, matkustajan turvatyynyn lastenistuintunnistin, turvavöiden voimanrajoittimet, hätäjarruassistentti, ulkolämpömittari ja vetoluistonesto, jota ei kuitenkaan tullut 180- eikä 220 D -malleihin. Sportin mittarit olivat norsunluun väriset ja Eleganceen tuli kevytmetallivanteet. Uusia lisävarusteita olivat esimerkiksi Xenon-ajovalot ja tuulilasinpyyhkijöiden sadetunnistin.


title: Mercedes-Benz C-sarja (W202)

text: Uudet moottorivaihtoehdot olivat V6:t 240 (2,4 l 170 hv) ja 280 (2,8 l 197 hv). 230-mallit korvattiin vähitellen 240:llä. Nämä moottorit olivat alumiinilohkoisia ja venttiilejä oli vain 18. Saksassa kyseisten moottorien yhteydessä ajovakaudenhallintajärjestelmä ESP oli vakiovarusteena. C 36 AMG:n korvasi 4,3-litraisella V8-moottorilla varustettu C 43 AMG, jossa oli tehoa 306 hevosvoimaa. Nelivaihteiset automaattivaihteistot vaihtuivat viisivaihteisiin.


title: Mercedes-Benz C-sarja (W202)

text: Loppuvuodesta 1997 esiteltiin ensimmäinen yhteispaineruiskutteinen dieselmoottori 220 CDI, jossa oli tehoa 125 hevosvoimaa. Se nousi malliston suosituimmaksi moottoriksi. Vuotta myöhemmin 220 D:n korvasi 200 CDI, jonka 2,15-litrainen moottori oli 102 hevosvoiman tehoinen. Syksyllä 1998 kuusisylinterisiin tuli ilmastointi vakiovarusteeksi, ja huippumalliksi esiteltiin C 55 AMG. Mallissa on 5,4-litrainen (342 hv) V8-moottori viisivaihteisella automaattivaihteistolla varustettuna. C 55 AMG:tä valmistettiin vain muutama sata kappaletta ja se on erittäin harvinainen keräilykohde.


title: Mercedes-Benz C-sarja (W202)

text: Vuosimallin 2000 autoissa oli ESP vakiona Suomessakin. Samalla vetoluistonesto tuli kaikkien moottorien yhteyteen. Uudistuneessa mittaristossa oli monitoiminäyttö, jossa oli muun muassa huoltotarpeen ilmaisin. Bensiinimoottorilla varustetuissa malleissa vakiovarusteisiin sisältyi vakionopeudensäädin nopeudenrajoittimella. Automaattivaihteistoon tuli käsivalintamahdollisuus.


title: Mercedes-Benz C-sarja (W202)

text: Sedanien tuotanto päättyi toukokuussa 2000, mutta farmarimalli pysyi tuotannossa vielä vuoden 2001 alkuun. Seuraajamalli W203-sedanin esittelyn aikaan maaliskuussa 2000 AMG-mallit pudotettiin pois, 240:n moottori kasvoi 2,6 litraan, 200:n korvasi 200 K (163 hv) ja 180:n moottori kasvoi 2,0-litraiseksi (129 hv). Manuaalivaihteistot muuttuivat kuusiportaisiksi.


title: Counter-Strike (pelisarja)

text: Counter-Strike on pääosin Valve Corporationin kehittämä ja julkaisema taktinen ensimmäisen persoonan ammuntapelisarja, jonka ensimmäinen osa "Counter-Strike" julkaistiin vuonna 2000. Pelisarja alkoi alun perin Minh ”Gooseman” Lin ja Jesse ”Cliffe” Cliffen luomana "Half-Life"-pelin modina. "Half-Lifen" kehittäjä Valve osti suosiota saaneen modin oikeudet ja loi siitä itsenäisen pelin. Pelien pelimekaniikassa pyritään realistisuuteen: esimerkiksi aseiden rekyyli mallinnetaan tarkasti. Pelisarja on erittäin suosittu ympäri maailmaa, ja sen pelejä on myyty yli 25 miljoonaa kappaletta.


title: Counter-Strike (pelisarja)

text: Pelisarjan pelit ovat ensimmäisesta persoonasta kuvattuja taktisia ammuntapelejä. Tehtävän tyyppi riippuu pelattavasta kartasta. Peliä pelataan tietyn mittaisissa erissä, jossa ajassa toisen osapuolen on onnistuttava tehtävässään. Tavoitteita ei ole kuitenkaan pakko suorittaa. Voittaa voi myös tappamalla koko vihollistiimin ennen aikarajan umpeutumista, sillä perinteisissä pelimuodoissa ei synnytä uudelleen taistelukentälle. Lisäksi voittaminen on mahdollista estämällä vihollistiimiä suorittamasta annettua tehtävää.


title: Counter-Strike (pelisarja)

text: Rahaa saa vihollisten eliminoimisesta sekä tavoitteiden suorittamisesta. Rahaa voi menettää vahingoittamalla tiimitoveria tai panttivankia. Ansaituilla rahoilla voi ostaa parempia aseita ja varusteita erän alussa. Ostettavissa on erilaisia tuliaseita pistooleista konekivääreihin. Saatavilla on myös taktisia apuvälineitä kuten suojavarustusta ja erilaisia kranaatteja. Muita mainittavia varusteita ovat yönäkölasit ja pomminpurkupakkaus joka lyhentää pommin purkuun kuluvaa aikaa huomattavasti. "Global Offensivessa" esiteltiin pelastuspakkaus joka lyhentää panttivangin pelastusaikaa erittäin paljon. Vaikka tiimit vaikuttavat erilaisilta, tehtävänannon lisäksi ainoa tiimien välinen ero on asevalikoima. Molemmilla tiimeillä on aseita, jotka vain toinen tiimi voi ostaa. Erikoisjoukot suosivat pääasiassa kevyitä ja taktisia, poliisivoimien käyttämiä aseita kuten yhdysvaltalaista M4A1-karbiinia. Terroristit käyttävät taas erityisesti kapinaryhmien, terroristi- ja rikkollisorganisaatioiden käyttämiä halpoja ja varmatoimisia aseita, kuten venäläisvalmisteista AK-47-rynnäkkökivääriä.


title: Counter-Strike (pelisarja)

text: Lisäksi "Global Offensivessa" on muista peleistä poiketen pelinhakija () joka hallitsee pelien luomista ja palvelimia. Tätä pelinhallintaa ylläpitää Steam-palvelu. Pelin voi hakea pelimuodon ja karttojen mukaan sekä peliaulan luominen on mahdollista. Valve ylläpitää virallisilla palvelimilla Valven huijauksenestoa, joka automaattisesti kieltää ja potkii ulos pelaajia jotka käyttävät kiellettyjä ohjelmia saadakseen epärehellisen hyödyn. Saattaakseen samantasoiset pelaajat samoihin peleihin, pelissä on tilastointi joka käyttää raskaasti muokattua Elo-lukua.


title: Counter-Strike (pelisarja)

text: Pommitehtävässä terroristit pyrkivät virittää C-4-pommin jollekin kahdelle ennaltamäärätystä kohteesta. Mikäli pommi on viritetty, erikoisjoukkojen tulee purkaa se ennen räjähtämistä. Mikäli terroristit eivät ehdi virittää pommia ennen aikarajaa, erikoisjoukot voittavat.


title: Counter-Strike (pelisarja)

text: Panttivankitilanteessa terroristien tavoite on pitää panttivangit itsellään ja estää heidän pelastamisensa. Erikoisjoukot taas yrittävät pelastaa panttivangit kuljettamalla heidät erikoisjoukkojen aloitusalueelle. Mikäli erikoisjoukot eivät määrätyssä ajassa ehdi pelastaa panttivakeja, terroristit voittavat.


title: Counter-Strike (pelisarja)

text: Salamurhatehtävässä terroristit yrittävät eliminoida VIP-henkilön joka on "vuosisadan rikostodistaja". Erikoisjoukkojen tulee saattaa VIP-henkilö pelastusalueelle ennen aikarajaa tai terroristit voittavat. Lisäksi erikoisjoukot voivat voittaa erän myös eliminoimalla kaikki terroristit. Salamurha nähtiin vain "Counter-Strikessa" ja "ssa", muista peleistä se jätettiin pois, tosin sitä voi pelata muissa peleissä yhteisön luomalla palvelimen liitännäisellä.


title: Counter-Strike (pelisarja)

text: Seuraavat pelimuodot virallistettiin "en" vuonna 2012. Sitä ennen kyseiset pelimuodot lukuun ottamatta Räjäytystyötä, olivat saatavilla yhteisön luomina palvelimien liitännäisinä.


title: Counter-Strike (pelisarja)

text: Kilpavarustelussa, joka tunnettiin aiemmin nimellä Gun Game, ainoa tavoite on tappaa toisia käyttäen eri aseita. Onnistuneesta taposta saa uuden aseen ja ensimmäinen veitsellä tapon saanut pelaaja voittaa kierroksen. Pelaajat uudelleensyntyvät välittömästi kuoltuaan.


title: Counter-Strike (pelisarja)

text: Räjäytystyössä terroristit pyrkivät virittämään C-4-pommin yhdelle, ennaltamäärätylle alueelle erikoisjoukkojen pyrkiessä estämään tämä. Jos terroristit eivät ehdi virittää pommia, erikoisjoukot voittavat. Vastaavasti erikoisjoukkojen tulee purkaa pommi jos se on viritetty. Pelimuoto poistaa myös aseiden ja tarvikkeiden ostamisen erien alussa, sen sijaan palkiten pelaajan uudella aseella tämän saatua ainakin yhden tapon. Toisesta taposta yhden kierroksen aikana pelaaja saa satunnaisen kranaatin käytettäväksi ensi kierroksella uuden aseen kanssa.


title: Counter-Strike (pelisarja)

text: Deathmatch on pelimuoto, joka tarjoaa kymmenen minuutin pelejä. Voittaakseen pelaajan tulee ansaita isoin pistemäärä. Pisteitä pelaaja saa tappamalla muita pelaajia erilaisilla aseilla. Pistemäärä taposta riippuu aseesta. Kuten Kilpavarustelussakin, pelaaja syntyy välittömästi kuoltuaan.


title: Counter-Strike (pelisarja)

text: "Counter-Strike" julkaistiin vuonna 1999 ilmaiseksi modiksi "Half-Lifelle". Kyseinen peli oli suosittu modipiireissä helpon muokattavuudensa ansiosta. 9. kesäkuuta 1999 "CS" julkaistiin avoimeen betatestiin. Pelaajayhteisö auttoi modin kehittäjiä ja fanit pystyivät muuan muassa julkaista omia karttojaan modin verkkosivuilla toisille pelaajille ladattaviksi. 12. huhtikuuta 2000 Valve ilmoitti että he ja "Counter-Striken" tekijät ovat liittyneet yhteen luodakseen "Counter-Strikestä" itsenäisen julkaisun. Peli julkaistiin yhdessä "Team Fortress Classicin", "n" moninpelin, "in" ja "Firearmsin" kanssa.


title: Counter-Strike (pelisarja)

text: Rogue Entertainment aloitti "Condition Zeron" kehityksen vuonna 2000. Pelin tuottaja Jim Molinet siirtyi 2001 Sonylle, jolloin Roguen osalta pelin kehitys jäi kesken. Valve antoi pelin kehittämisen Gearbox Softwarelle, joka oli aiemmin kehittänyt "Half-Lifen" lisäosat "" ja "". Tällöin Valve pystyisi keskittymään "Team Fortress 2:een" ja sen uuden Source-pelimoottorin kehittämiseen. Gearbox uudisti "Counter-Striken" luomalla korkealaatuset hahmomallit ja tekstuurit, realistiset sääefektit ja uusia aseita kuten M72 LAW -raketinheittimen ja Molotovin koktaiiin.


title: Counter-Strike (pelisarja)

text: Pelin kehitys viivästyi useita kertoja, ja lopulta se myöhästyi suunnitellusta vuoden 2002 julkaisupäivästä jonka jälkeen se aiottiin julkaista 2003. Pelin kehitys annettiin Ritual Entertainmentille, joka keskittyi moninpeliä enemmän yksinpelin kehittämiseen. Tekoäly lainattiin "Half-Lifesta".


title: Counter-Strike (pelisarja)

text: Heinäkuussa 2004 Valve ilmoitti julkaisevansa "Counter-Strike: Sourcesta" beta-version, jota pääsevät kokeilemaan Valven CyberCafe-palvelun asiakkaat ja "n" lailliset omistajat. "Half-Life 2" julkaistiin Steam-palvelussa 7. lokakuuta vuonna 2004 ostettavaksi, mutta ei pelattavaksi. Tässä yhteydessä ostajille annettiin saman tien virallinen "Counter-Strike: Source" -versio pelattavaksi.


title: Counter-Strike (pelisarja)

text: "CS:GO" alkoi alun perin Hidden Path Entertainmentin työstä siirtää "Counter Strike: Source" Xbox Live Arcadeen. Kehityksen aikana Valve näki pelissä potentiaalin laajentaa "Counter-Strike"-sarjaa, ja "Global Offensiven" kehitys alkoi vuonna 2010. Pelin kehitys julkistettiin 12. elokuuta 2011. Julkaisun jälkeen Valve on säännöllisesti päivittänyt peliä ja sen sisältöä, kuten aseita ja karttoja. 13. elokuuta 2013 Valve esitteli "Team Fortress 2" ja "Dota 2" -tyylisen kosmetiikkapäivityksen nimeltä "Arms Deal Update". Näin ollen aseita voi värjätä erilaisilla "aseviimeistelyillä" (). Lisäksi pelaajat voivat nyt vaihtaa aseiden paikkaa varusteluettelossa ja tavaraluettossa.


title: Counter-Strike (pelisarja)

text: "Counter-Strike"-sarjan pelit ovat erittäin tunnettuja ja suosittuja kilpapelejä. "Counter-Strike" on 4. suurin kilpapeli palkintorahojen määrässä vuoden 2016 alkupuolella. "Counter-Strike: Global Offensive" oli kolmanneksi suosituin kilpapeli vuoden 2014 marraskuussa. "Counter-Strike: Condition Zerolle" ei kasvanut kilpailullista kulttuuria huonon menestyksensä vuoksi. "sta" kilpailullinen yhteisö ei riemastunut. Pelaajat valitelivat mm. sitä että peli oli liian identtinen edellisten pelien kanssa. Muuta kritiikkiä tuli myös aseiden tuntumasta ja rekyylistä.


title: Counter-Strike (pelisarja)

text: Namco sekä Nexon Corporation ovat julkaisseet neljä spin-off-peliä pääasiassa Aasian markkinoille.


title: Counter-Strike (pelisarja)

text: Pelisarjan pelit ovat saaneet lähestulkoon aina hyvän vastaanoton, lukuun ottamatta "Condition Zeroa".


title: Counter-Strike (pelisarja)

text: "Counter-Strike" julkaistiin vuonna 2000. Se sai pisteiden yhteisarvoa kerävävältä GameRankings-sivustolta 89 pistettä sadasta, perustuen 22 arvosteluun. Metacritic-sivusto antoi pelille pistemäärän 88 sadasta, perustuen 11 arvosteluun.


title: Counter-Strike (pelisarja)

text: "Conditon Zero" sai pääosin kielteisen vastaanoton. Syynä oli muun muassa pelin vanhentunut grafiikka ja teknologia sekä pelin jatkuva myöhästyminen. Peli sai Metacriticissä pistemääräksi 65. GameRankings pysyi samalla linjalla.


title: Counter-Strike (pelisarja)

text: "Counter-Strike: Source" sai pelisarjan ensimmäisen osan tavoin hyvän vastaanoton. "PC Games Magazine" palkitsi sen vuoden parhaana moninpelinä. GameRankings-sivusto antoi pelille keskiarvoksi 89 prosenttia sadasta. Metacritic antoi myös positiivisen keskiarvon.


title: Counter-Strike (pelisarja)

text: "Global Offensive" sai pääasiassa positiivisen vastaanoton. Metacriticissä peli pitää 83 pisteen keskiarvoa perustuen 38 ammattilaisarvioon. GameRankings antoi myös pelille hyvän arvion. "Global Offensive" sai pientä kritiikkiä karttojen puutteesta ja siitä, että niitä lisättiin vain Kilpavarustelu- ja Räjäytystyö-pelimuotoihin. Myöhemmin niitä on lisätty muihin pelimuotoihin.


title: Counter-Strike (pelisarja)

text: Pelisarjaa on myös kritisoitu väkivaltaisuudestaan ja "Counter-Striken" ja "EverQuestin" myymisestä tuli Brasiliassa vuonna 2008 kiellettyä. Brasilialaisen tuomari Carlos Alberto Simões de Tomazin mukaan "peli yllytti lain rikkomiseen ja turvallisuuden vaarantamiseen". Myymiskielto on sittemmin kumottu ja sitä myydään taas.


title: Mochi

text: Mochi () on japanilainen riisikakku, joka tehdään "mochigomesta", lyhytjyväisestä "japonica"-tahmariisistä. Riisi nuijitaan tahnaksi ja muotoillaan halutunlaiseksi. Japanissa se perinteisesti tehdään seremoniassa nimeltä "mochitsuki". Vaikka mochia syödään ympäri vuoden, se kuuluu perinteisesti uuteenvuoteen, jolloin sitä myydään ja syödään paljon. Taiwanissa mochia kutsutaan nimellä "môa-chî" ().


title: Mochi

text: Mochi koostuu polysakkarideista, lipideistä, valkuaisaineista ja vedestä. Sillä on heterogeeninen amylopektiinin, tärkkelysjyvästen ja ilmakuplien muodostama rakenne. Mochi-riisin valkuaisainepitoisuus on vähän suurempi kuin tavallisen lyhytjyväisen riisin, josta se eroaa myös amyloosin määrässä. Siinä on häviävän vähän amyloosia, mistä johtuu mochin pehmeä, joustava koostumus.


title: Mochi

text:
Perinteisesti mochi valmistetaan vaivalloisella menetelmällä kokonaisista riisinjyvistä. Perinteinen valmistusseremonia Japanissa on "mochitsuki":
Mochi voidaan valmista myös makeasta riisijauhosta ("mochiko"). Jauhosta ja vedestä sekoitetaan läpinäkymätön valkoinen taikina, joka keitetään liedellä tai mikroaaltouunissa kunnes se on venyvää ja läpikuultavaa.


title: Mochi

text: Mochista tehdään erilaisia perinteisiä japanilaisia "wagashi-" ja "mochigashi"-makeisia. Esimerkiksi "daifuku" on pehmeä, pyöreä mochi, jonka täytteenä on punapaputahnaa ("an") tai valkoista paputahnaa ("shiroan"). "Ichigodaifukussa" on sen sijaan kokonainen mansikka sisällä.


title: Mochi

text: "Kusamochi" on vihreä, marunoihin kuuluvalla "yomogi"-kasvilla maustettu mochi. Kusamochista tehty daifuku on nimeltään "yomogidaifuku".


title: Mochi

text: Mochi-jäätelössä on pieniä jäätelöpalloja mochi-kuoren sisällä. Japanissa monialayritys Lotte valmistaa sitä nimellä "Yukimidaifuku", ”lumenkatselu-daifuku”.


title: Mochi

text: Indonesiassa makea riisikakku tunnetaan nimellä "kue moci", ja se yleensä täytetään maapähkinävoilla ja päällystetään seesaminsiemenillä.


title: Miska Kaukonen

text: Miska Kaukonen (s. 1975 Kaarina) on suomalainen näyttelijä. Hänet tunnetaan muun muassa elokuvista "Vares – Sheriffi" (2015) ja "Paha maa" (2005). Lisäksi hän on vieraillut tv-sarjassa "Kaverille ei jätetä" (2003). Kaukonen on näytellyt myös muun muassa Linnateatterissa ja Turun kaupunginteatterissa.


title: Pankkitarkastusvirasto

text: Pankkitarkastusvirasto oli vuosina 1922–1993 valtion viranomainen Suomessa. Se oli valtiovarainministeriön alainen, ja sen tehtäviin kuuluu valvoa eri pankkien, hypoteekkiyhdistysten ja luotto-osakeyhtiöiden sekä pankkien vakuusrahastojen toimintaa. Se suoritti tarkastusta, ohjasi ja valvoi säästöpankki- ja osuuspankkitarkastuksen toimintaa. Lisäksi se kokosi tietoja pankkitilastoa varten.


title: Pankkitarkastusvirasto

text: Pankkitarkastusvirasto oli rahoitustarkastuksen edeltäjä. Rahoitustarkastus ja vakuutusvalvontavirasto yhdistyivät 1. tammikuuta 2009 yhdeksi virastoksi, jonka nimeksi tuli Finanssivalvonta (Fiva).


title: Vallovaara

text: Vallovaara on kylä ja samanniminen vaara Sallassa Lapin maakunnassa. Vallovaara sijaitsee Keminniemen alueella noin 14 kilometrin päässä Sallan kirkonkylästä. Vallovaaran päällä sijaitsee kota ja näkötorni. Sinne johtaa patikkareitti Jaurujärveltä.


title: Vuotostunturi

text: Vuotostunturi sijaitsee Sallan kunnassa Keminniemen alueella. Tunturi kohoaa 452 metrin korkeuteen. Sallan kirkonkylältä tunturille on matkaa noin 40 kilometriä. Laella on puutonta ja kivikkoista joten hyvät näkymät joka suuntaan. Tunturin länsipuolella kiemurtelee Vuotosoja ja laskee Vuotoslampeen.


title: Myyrmäen suuralue

text: Myyrmäen suuralue on Vantaan kaupungin lounaisosan kattava suuralue. Se on Vantaan väkirikkain suuralue; vuoden 2015 alussa suuralueella asui 52 851 henkeä. Vuoden 2013 lopussa alueella oli 22 497 työpaikkaa. Myyrmäen suuralue rajoittuu etelässä Helsinkiin ja lännessä Espooseen. Pohjoisessa naapurina on Kivistön ja idässä Aviapoliksen suuralue.


title: Myyrmäen suuralue

text: Suuralueeseen (2007–) kuuluu seuraavat yksitoista kaupunginosaa:


title: Myyrmäen suuralue

text: Myyrmäen suuralueella sijaitsevia Vantaan kaupungin palveluja ovat esimerkiksi Myyrmäen, Pähkinärinteen ja Martinlaakson neuvolat, Myyrmäen ja Martinlaakson sosiaali- ja terveysasemat, Arkki-nuorisotila ja Pähkinärinteen nuorisotila, Vantaan taidemuseo Artsi, Myyrmäen päivätoimintakeskus. Alueella on Martinlaakson, Myyrmäen ja Pähkinärinteen kirjastot; lisäksi Vantaan kirjastoauto kulkee tarvittaessa seudulla (esimerkiksi Pähkinärinteen kirjaston korjausten aikana).


title: Myyrmäen suuralue

text: Seudun kauppakeskuksista mainittakoon muun muassa Myyrmanni, Isomyyri, Myyrinpuhos, Louhelan ostoskeskus, Martinlaakson ostari, purku-uhan alainen Martinkeskus, Pähkinärinteen ostoskeskukset ja Kaivokselan ostoskeskus. Ostoskeskusten ulkopuolisista ruokakaupoista tunnettuja ovat esimerkiksi Variston Herkkupähkinä (K-supermarket Vihdintien äärellä), Hämeenkylän K-supermarket sekä Kaivokselan Lidl ja S-market.


title: Myyrmäen suuralue

text: Liikuntapaikoista keskeisimpiin lukeutuvat Myymäen urheilupuisto jalkapallostadioneineen, jalkapallohalleineen ja Vantaan Energia -areenoineen. Muita urheilutiloja ovat esimerkiksi Myyrmäen urheilutalo, Martinlaakson uimahalli sekä Martinlaakson urheilukenttä (pesäpallostadion).


title: Myyrmäen suuralue

text: Suuralueen liikenneväylistä vilkkaimpia ovat Hämeenlinnanväylä, Vihdintie ja Kehä III sekä Kehärata, jonka läntisen osan asemista Myyrmäki, Louhela ja Martinlaakso sijaitsevat suuralueella. Liikenteen solmupisteistä keskeisiä ovat suurväylien ohella Myyrmäen ja Martinlaakson linja-autoasemat.


title: Tikkurilan suuralue

text: Tikkurilan suuralue on yksi Vantaan kaupungin suuralueista. Se rajoittuu etelässä Helsinkiin, idässä Hakunilan suuralueeseen, lännessä Aviapoliksen suuralueeseen ja pohjoisessa Koivukylän suuralueeseen.


title: Tikkurilan suuralue

text: Tikkurilan suuralueella on 40 094 asukasta (1.1.2015). Työpaikkaomavaraisuus oli 112 prosenttia (vuoden 2013 lopun työpaikkatilaston mukaan).


title: Tikkurilan suuralue

text: Suuralueeseen (2007-) kuuluu seuraavat kymmenen kaupunginosaa:


title: Tikkurilan suuralue

text: Tikkurilan suuralueen liikenneyhteyksistä merkittävimmät ovat Kehä III, suuralueen länsirajan muodostava Tuusulanväylä ja itärajan muodostava Lahdenväylä, Suomen rautateiden päärata sekä osin myös vuonna 2015 avattu Kehärata. Suuralueella sijaitsevat Suomen vilkkaimpiin lukeutuva Tikkurilan rautatieasema ja pienempi Hiekkaharjun rautatieasema. Tikkurilan aseman matkakeskus on myös linja-autoliikenteen solmupiste.


title: Helge Saarikoski

text: Helge Herman Saarikoski (17. kesäkuuta 1922 Nurmo – 26. maaliskuuta 2010 Seinäjoki) oli suomalainen kunnallisneuvos, poliitikko ja toimitusjohtaja.


title: Helge Saarikoski

text: Kansakoulun käynyt Saarikoski valittiin kansanedustajaksi kokoomuksen ehdokaslistalta vuonna 1979 Vaasan läänin vaalipiiristä, ja uudestaan vuonna 1983. Saarikoski toimi eduskunnassa maa- ja metsätalousvaliokunnan jäsenenä. Hän toimi myös presidentin valitsijamiehenä vuonna 1982.


title: Helge Saarikoski

text: Saarikoski toimi useissa johtaja- ja luottamustehtävissä Teuvan kunnan ja Suupohjan seutukunnan alueilla. Teuvan kunnanvaltuustossa hän istui vuodet 1954–1988. Saarikoski oli Suomen Metsästäjäliiton kunniajäsen. Hänelle myönnettiin kunnallisneuvoksen arvonimi vuonna 1984.


title: Helge Saarikoski

text: Saarikosken isä oli maanviljelijä Herman Saarikoski ja äiti Sofia Keskinen. Hän avioitui vaimonsa Salmen kanssa vuodesta 1947, ja he saivat neljä lasta.


title: Esko Martikainen

text: Esko Martikainen (s. 11. kesäkuuta 1953 Polvijärvi) on suomalainen sähkömies ja dekkarikirjailija.


title: Esko Martikainen

text: Martikaisen vanhemmat olivat pienviljelijä Otto Martikainen ja siivoja Anna Hirvonen. Hän on asunut Kuopiossa vuodesta 1976 alkaen. Martikainen on harrastanut shakkia pitkään ja hän on 1-luokan shakinpelaaja. Martikaisen esikoisromaani "Seulasten lapset" sijoittui Kuopioon. Romaani oli syksyllä 1999 ehdokkaana kilpailtaessa Helsingin Sanomien parhaalle esikoisromaanille myönnettävästä palkinnosta.


title: Liisa Hilpelä

text: Liisa Sisko Hilpelä, o.s. Junni (s. 26. joulukuuta 1928 Sakkola) on suomalainen eläköitynyt lehtori ja poliitikko. Koulutukseltaan hän on filosofian maisteri.


title: Liisa Hilpelä

text: Hilpelä valittiin kansanedustajaksi kokoomuksen ehdokaslistalta vuonna 1983 Turun läänin eteläisestä vaalipiiristä, ja uudestaan vuonna 1987. Hän toimi eduskunnassa laki- ja talousvaliokunnan sekä lyhyen ajan ulkoasiainvaliokunnan jäsenenä. Hän toimi myös presidentin valitsijamiehenä vuosina 1982 ja 1988.


title: Liisa Hilpelä

text: Hilpelä työskenteli turkulaisen Luostarivuoren lukion ylimääräisenä ja myöhemmin vanhempana lehtorina vuodet 1956–1991. Hänellä oli myös useita luottamustehtäviä. Hilpelä istui Turun kaupunginvaltuustossa vuodet 1977–1991 ja kuului kaupunginhallitukseen vuodet 1977–1983.


title: Liisa Hilpelä

text: Hilpelän isä oli yliluutnantti August Junni ja äiti perheenemäntä Emma Martikainen. Hän avioitui miehensä Hannu Hilpelän (k. 1965) kanssa vuonna 1952 ja he saivat kaksi lasta.


title: Herman Parland

text: Herman Nicolai Victor Parland (s. 17. tammikuuta 1917 Viipuri) on suomalainen tekniikantutkija ja professori. Hän hoiti Tampereen teknillisen korkeakoulun rakennustekniikan professuuria vuosina 1971–1984. Hänen tutkimuskohteitaan ovat statiikan ääriarvoperiaatteet ja rakenteiden muototeoria.


title: Herman Parland

text: Parland tuli ylioppilaaksi 1935 Grankulla samskolasta. Hän valmistui diplomi-insinööriksi 1941 ja tekniikan tohtoriksi 1968 Teknillisestä korkeakoulusta. Hän työskenteli Valtion teknillisen tutkimuslaitoksen rakennusteknillisen laboratorion assistenttina 1944–1950, betonilaboratorion tutkimusinsinöörinä 1950–1967 sekä Building Collegen opettajana Addis Abebassa 1958–1959. Hän oli Teknillisen korkeakoulun lujuusopin apulaisprofessori 1967–1971 ja Tampereen teknillisen korkeakoulun rakennusstatiikan professori vuosina 1971–1984.


title: Herman Parland

text: Parlandin vanhemmat olivat Oswald Parland ja Maria Sesemann. Hänen puolisonsa oli vuodesta 1947 taidemaalari Birgitta Heidi Emilia Parland (1926–2018), Rabbe Enckellin ja Heidi Runebergin tytär. Oscar Parland, Ralf Parland ja Henry Parland olivat Herman Parlandin veljiä, ja Vasili Sesemann oli heidän enonsa.


title: Orvokki Kauppila

text: Orvokki Sinikka Kauppila (s. 28. joulukuuta 1929 Tampere) on suomalainen eläköitynyt varatuomari, asianajaja ja poliitikko.


title: Orvokki Kauppila

text: Kauppila valittiin kansanedustajaksi kokoomuksen ehdokaslistalta vuonna 1970 Hämeen läänin pohjoisesta vaalipiiristä. Hän toimi eduskunnassa lakivaliokunnan jäsenenä. Hän toimi myös presidentin valitsijamiehenä vuonna 1968.


title: Orvokki Kauppila

text: Kauppila teki työuransa asianajajana. Vuosina 1966–1994 hän omisti itsensä mukaan nimetyn asianajotoimiston. Hän istui Tampereen kaupunginvaltuustossa vuodet 1965–1976 ja kuului kaupunginhallitukseen vuoden 1972. Kauppila toimi Varalan säätiön hallituksen puheenjohtajana vuodet 1984–1999.


title: Orvokki Kauppila

text: Kauppilan isä oli kiinteistövälittäjä Lauri Kauppila ja äiti Fanni Vähä-Antila.


Syyrian sisällissodan rauhanvälitysyritykset ovat kansainvälisiä ja Syyrian sisäisiä yrityksiä luoda rauha Syyriaan, jonka sisällissota alkoi vuoden 2011 kansannoususta. Yritykset ovat olleet kuusi vuotta kestäneessä sisällissodassa tuloksettomia.


title: Syyrian sisällissodan rauhanvälitysyritykset

text: Syyrian hallitus koetti rauhoittaa protestointia keväällä 2011 lakkauttamalla virallisesti poikkeustilan ja lupaamalla uudistuksia. Arabiliitto ja YK koettivat sodan alkuvuosina 2011-1012 luoda Syyriaan rauhaa ulkoapäin. Mutta tämä oli mahdotonta, kun kumpikaan osapuoli ei noudattanut tulitaukoja ja suurvallat kiistelivät tilanteen ratkaisusta. Arabiliitto vaati Syyrian hallitusta lopettamaan verenvuodatuksen 28. elokuuta 2011 ja laati rauhaan tähtäävän tiekartan. Syyrian hallitus hyväksyi tiekartan, muttei noudattanut sitä. Venäjä ja Kiina estivät 5. lokakuuta 2011 YK:n päätöslauselman, jossa Syyrian hallituksen käyttämä väkivalta tuomittin ja maalle olisi jopa määrätty pakotteita.


text: Arabiliiton tarkkailijat saapuivat Syyriaan 22. joulukuuta 2011. Oppositio moitti tarkkailuoperaatiota farssiksi, koska muutamat tarkkailijat eivät kyenneet estämään väkivaltaa. Hallitus epäili tarkkailijoiden luotettavuutta. Arabiliitto veti tarkkailijansa 28. tammikuuta 2012 pois, kun väkivalta oli kiihtynyt muun muassa. Homsissa.


text:
Venäjä ja Kiina estivät YK-päätöslauselman, koska siihen ei ollut tehty Venäjän vaatimia muutoksia. Länsimaiden edustajat raivostuivat tästä.
Huhtikuussa 2012 yritettiin tulitaukoa, mutta
sitä noudatettiin alun alkaenkin vain osin ja se petti nopeasti. YK:n tarkkailijat saapuivat
Syyriaan 15. huhtikuuta 2012 valvomaan tulitaukoa. Joukossa oli myös suomalaisia.
YK-tarkkailijat ilmoittivat 27. huhtikuuta vakavista tulitaukorikkomuksista.
Kun kapina laajeni, täysi sisällissota käynnistyi kesällä 2012. YK:n tarkkailijoihin suhtauduttiin vihamielisesti sekä hallituksen että kapinallisten kannattajien taholta. Tarkkailijoita kohti saatettiin tulittaa. Kun taistelut kiihtyivät kesäkuun puolivälissä, YK-tarkkailijat keskeyttivät tyonsäja he jättivät Aleppon turvattomuuden takia. YK veti elokuussa tarkkailijansa pois. Kofi Annan jäi pois Syyrian rauhanprosessista elokuun lopussa, koska häntä "osoiteltiin sormella ja nimiteltiin" YK:n turvallisuusneuvostossa, ja koska hän ei saanut kylliksi tukea.


text:
YK:n Syyria-erityslähettilääksi tuli nyt Lakhdar Brahimi. Brahimi muun muassa koetti saada sotijat 26. lokakuuta 2012 alkavaan tulitaukoon, joka petti nopeasti. Vuoden 2013 alussa Assad esitti oman rauhansuunnitelmansa.
joka sulki pois hallituksen pettäneet tahot ja jätti hänet itsensä valtaan. Oppositio ei hyväksynyt tätä ehdotusta. Opposition tukijamaat ja YK-lähettiläs Brahimi tuomitsivat sen, koska pitivät sitä aiemman toistoja ja tyhjinä lupauksina. Yhdysvallat sai Syyrian presidentin luovuttamaan enimmät maan kemialliset aseet ilmaiskuilla uhkaamalla.


text:
YK:n alaiset rauhanneuvottelut Genevessä menivät myös pieleen tammikuussa 2014. Näissä oli mukana muun muassa Yhdysvallat, Ranska, Saudi-Arabia, Turkki, Venäjä ja Kiina mutta Iran puuttui neuvotteluista. YK:n erityslähettiläs Lakhdar Brahimi myönsi epäonnistuneensa tehtävässään ja erosi
toukokuussa 2015.


text: Syyskuussa 2015 saatiin paikallinen pari viikkoa kestänyt tulitauko Zabadaniin. Seitsemäntoista valtiota, mukaan luettuna Iran, pitivät rauhankokouksen Wienissä 30. lokakuuta 2015. Rauhankokous päättyi erimielisyyteen Assadin tulevaisuudesta. Kun opposition tukijamaat halusivat siirtää Assadin vallasta pois. Varsinkin Iran vastusti tätä.. Marraskuussa 2014 jatkuneissa Wienin neuvotteluissa tärkeimmät kriisin eri osapuolia tukeneet ulkovallat sopivat, että Syyrian sodan rauhanneuvottelut oli määrä aloittaa 1. tammikuuta. Tavoitteena oli siirtymäkausi ja tulitauko..


text: YK:n turvallisuusneuvosto päätti joulukuussa Syyrian sisällissodan rauhansuunnitelmasta. Mutta tulitauon aikaansaaminen näytti epävarmalta. Ulkovallat kiistelivät yhä Assadin asemasta.


text: Yhdysvallat ja Venäjä neuvottelivat elo-syyskuun vaihteessa 2016 pyrkien luomaan yhteisen Syyria-linjan. Vaikka neuvotteluissa edistyttiin paljon, Venäjä muutti ehtoja eikä sopimukseen tälläkään kertaa päästy. Sitten Venäjä ja Yhdysvallat sopivat yhteistä toimista jihadistiryhmiä vastaan. Syyria suostui tulitaukoehdotukseen. Se lupasi lopettaa kapinallisalueiden pommituksen. Tämäkin tulitaukoehdotus näytti epävarmalta varsinkin kapinallisten mielestä.


text: Hallituksen ja kapinallsten asejoukot rikkoivat syyskuun tulitaukoa ensimmäisen vuorokauden aikana monin paikoin. Tulitauko piti seuraavana päivinä melko hyvin. Mutta loppuviikolla sitä rikottiin jo ainakin pari kertaa tunnissa. 17. syyskuuta Yhdysvallat pommitti vahingossa Venäjän tukeman Syyrian hallituksen sotilaita, mikä laukaisi kiistan Venäjän ja Yhdysvaltain välille. Hallitus pommitti Aleppoa ainakin pariin otteeseen. Tämä oli merkki tulitauon romahduksesta. Hallituksen armeija pyrki valtaamaan piirittämänsä Aleppon osan. Se tapahtui raskaiden ilmaiskujen tuella. Venäjä puolusti ilmasikuja, koska piti niitä välttämättöminä terrorismin torjunnassa. Yhdysvaltain ulkoministeri Kerry uhaksi vetäytyä yhteistysötä taistelussa Isisiä vastaan, jos Aleppon pommitukset eivät lopu. Riitelystä huolimatta suurvallat yrittivät syyskuun lopussa yhä neuvotella toisesta tulitauosta.


text: Turkin valtiollinen uutistoimisto Anatolia ilmoitti 28. joulukuuta 2016, että Turkki ja Venäjä ovat sopineet tulitauosta Syyriassa. Seuraavana päivänä kapinalliset ja hallitus ilmoittivat suostuvansa koko maata koskevaan tulitaukoon.


title: Ruonajärvi

text: Ruonajärvi on noin viidentoista järven nimi Suomessa. Näihin kuuluvat muiden muassa:


title: Bidhya Devi Bhandari

text: Bidhya Devi Bhandari (; s. 19. kesäkuuta 1961) on nepalilainen poliitikko ja maan nykyinen presidentti. Bhandari on maan ensimmäinen naispresidentti. Hän on Nepalin kommunistisen puolueen varapuheenjohtaja. Bhandari toimi puolustusministerinä vuosina 2009–2011.


title: Torianiitti

text: Torianiitti on harvinainen toriumin oksidimineraali, joka sisältää toriumdioksidia ThO. Sitä löysi ensimmäisenä Ananda Coomaraswamy 1904 mutta hän luuli sitä uraniniitiksi. Ensimmäisenä sen tunnisti uudeksi mineraalilajiksi Wyndham R. Dunstan. Paitse että se sisältää paljon toriumia; se myös sisältää uraanin, lantaanin, ceriumin, praseodyymin ja neodyymin oksideja. Myös jonkun verran heliumia esiintyy, koska torianiitti on radioaktiivinen. Se ei ole yhtä säteilevää kuin pikivälke, mutta sen säteilyltä on hankalampi suojautua koska se emittoi suurenergisia gammasäteitä. Torianiittia esiintyy varsinkin Sri Lankassa, missä se muodostaa pieniä, painavia, mustia kuutiollisia kiteitä. Tyypilliset kiteet ovat kooltaan 1,5 cm. Vielä suurempia, jopa 6 cm, on löytynyt Madagaskarista.


title: Torianiitti

text: Vaikka torianiitissa on enimmillään 12 % toriumdioksidia, sillä ei ole juuri kaupallista merkitystä johtuen mineraalin harvinaisuudesta ja toriumin ylitarjonnasta. Torianiitista voitaisiin eristää myös harvinaisia maametalleja.


title: Tenavat-elokuva

text: Tenavat-elokuva ("The Peanuts Movie") on vuonna 2015 valmistunut yhdysvaltalainen animaatioelokuva, joka perustuu Charles M. Schulzin "Tenavat"-sarjakuvaan. Aiemmista "Tenavat"-animaatioista poiketen se on tehty tietokoneanimaationa 3D-muodossa. Elokuvan ovat tuottaneet Blue Sky Studios ja 20th Century Fox, ja sen on ohjannut Steve Martino. "Tenavat-elokuva" on viides "Tenavista" tehty pitkä elokuva, mutta ensimmäinen, joka on tehty Charles M. Schulzin kuoleman jälkeen. Elokuvan toisena tuottajana toimi Charles Schulzin poika Craig Schulz ja toisena käsikirjoittajana hänen poikansa Bryan Schulz.


title: Tenavat-elokuva

text: Elokuvan päähenkilöinä ovat Jaska Jokunen ja hänen koiransa Ressu. Juoni sisältää viittauksia sekä itse sarjakuvaan että Bill Meléndezin ohjaamiin vanhoihin "Tenavat"-piirrettyihin.


title: Tenavat-elokuva

text: Elokuvan ensi-illan ilmoitettiin sijoittuvan syksyyn 2015, koska silloin "Tenavat" täyttää sarjakuvana 65 vuotta ja sen vanhin animaatiosovitus, "Jaska Jokusen joulu" täyttää 50 vuotta. Elokuvahankkeen kerrotaan saaneen alkunsa käsikirjoitusideasta, jota Craig Schulz kehitteli vuodesta 2006 alkaen. Ohjaajaksi valittiin Steve Martino, jonka uskottiin kykenevän säilyttämään alkuperäisen sarjakuvan hengen. Elokuvan tekemisessä on sanottu olleen mukana neljä sukupolvea Schulzin perheestä, sillä eräs hänen lapsenlapsenlapsistaan toimii yhden sivuhahmon ääninäyttelijänä. "Tenavat-elokuva" on ensimmäinen "Tenavista" tehty animaatio, jonka nimessä on käytetty sanaa "Peanuts", sillä Charles M. Schulzin elinaikana sen käyttöä vältettiin hänen toiveestaan.


title: Tenavat-elokuva

text: Elokuvan musiikin on säveltänyt Christophe Beck, minkä lisäksi siinä kuullaan myös vanhoista "Tenavat"-piirretyistä tuttua Vince Guaraldin jazz-musiikkia uusina sovituksina. Pop-laulaja Meghan Trainorilta tilattiin elokuvaan ”Better When I’m Dancin’” -niminen laulu, joka julkaistiin myös singlenä.


title: Tenavat-elokuva

text: "Tenavat-elokuva" sai Suomessa ensi-iltansa joulupäivänä 2015 kaikkiaan 245 elokuvasalissa. Elokuvauutiset-sivuston mukaan ensi-iltasalimäärä lienee ollut silloinen Suomen ennätys.


title: Tenavat-elokuva

text: Elokuva oli ehdolla Golden Globe -palkinnon saajaksi parhaan animaatioelokuvan sarjassa. Se on Blue Sky -studion ensimmäinen elokuva, joka on saanut Golden Globe -ehdokkuuden.